Hasi dira zolatze-lanak - Soraluze - Plaentxia.eus\nHasi dira zolatze-lanak\nUbane Madera Zangitu 2022-01-26 10:47\nSanta Ana zolatzeko kamioiak.\nGaur, eguaztena, goizeko lehen ordutik Santa Ana kalean lanean ari dira Asfaltos Alaveses enpresako langileak. Asmoa da gaur kale hori zolatzea eta bihar, berriz, Gabolats kalea goizez eta Erregetxea arratsaldez.\nGaur, Santa Ana kaleko 18. zenbakitik 24. zenbakira bitarteko kale-zatia zolatuko dute. Goizeko lehen ordurako kenduta zeuden bertako ibilgailuak eta zoladura lanak egingo dituen enpresako kamioiak ere goizago ailegatu dira.\nIzan ere, lan antolaketaren arabera, gaur egingo dituzte Santa Ana kaleko lanak ze bihar Gabolats eta Erregetxea zolatu beharko dute.\nGabolatsi dagokionez, goizean egingo dute lana. Erregetxean, berriz, 14:00etatik aurrera hasiko dira lanak. Mini-garbigune inguruko zatia zolatuko dute. Beraz, bihar, ibilgailuz libre laga beharko da esparrua.


Itzaga – Euskal Herriko 100 mendi ederrenak\nHome » Nafarroa » Itzaga\nParte-hartzaileak: Pintado, Andoni, Julián, Garate, Roberto, Mari Carmen, Iñaxio, Agustin\nAutoak: Julián eta Roberto\nEibartik 7:30etan aterata Iruña aldera abiatu gara Huescara doan autobia hartzeko, Aoiz-Agoitz-eko irteera hartu eta Ardanatz-era jo dugu. Herria gurutzatu behar dugu edo bere eskumatik doan pista batetik saihestu harrizko arku baten barruan dagoen iturri batera ailegatzeko, bertan kotxeak aparkatu ditugu.\nMendi aldera hasi gara oinez (hegoaldera) (9:05) iturria ezkerrean lagatzen duen pista batetik, laster (9:10) hito batzuk ikusi ditugu, hauek tontorreraino eramango gaituzte. Hasieran pista-bidea labore soroen ondotik doa gero , bidezidor bihurtua, basoan barrena goiko zelaietara igotzeko. XI edo XII. mendeko den San Miguel ermita erromanikoaren ondotik pasatu gara tontorrera iritsi baino lehenago, Itzaga (1.360 m) (10:40). Igoera samurra izan da, altuera poliki irabazten duen mendi bide ederretik, gozatzen diren horietakoa.\nMendi bizkarretik egin dugu aurrera (Hego-ekialde) beste gailurretik pasatzeko, , Ganbella (1.256 m) (11:10), hemen zerbait jan-edateko gelditu gara, eta Santa Agata (1.208m) (11:37). Ibilaldiak mendia inguratzen duten haranen ikuspegiarekin gozatzeko aukera ematen digu. Goi lainoak ditugu, baina ez dute enbarazurik sortzen.\nBide desberdinak bilatzen ibili gara itzultzeko, baina denak itxita ziruditen, horrela, etorri garen bide berdinetik bihurtu gara. San Miguel ermitatik pasa ondoren (12:30), goranzkoan ekarri dugun bidezidorra hartu dugu jaisteko. Pistara ailegatu eta gutxira hito bat gure eskumara markatzen duen bidetik jo dugu (13:05) aldaketa txiki bat egiteko itzultzeko bidean, iturrian berriro 13:35etan.\nBazkaltzera Ekai herrira joan gara, Hotel Ekai jatetxera, han Lizarriturrikin bat egin dugu, bera Ugarra (854 m) mendian ibili da. Menua 11,8 €tan dago, ardo nafarrakin eta mantela eta eskuzapiak telazkoak. Menua oso ona da eta zerbitzua ere bai. Tabernan hartutako zurrutekin, kafeekin eta patxarenekin 16 €tan jarri da bazkaria.


GAUTENA EUSKARALDIAREKIN! - Gautena\n20 NovGAUTENA EUSKARALDIAREKIN!\nEuskaraldia hizkuntza ohiturak aldatzeko ariketa soziala da. Helburu nagusia herritarren hizkuntza ohiturak aldatuta euskararen erabilera handitzea da. 2020an, azaroaren 20tik abenduaren 4ra egingo da ariketa eta aurten, norbanako bezala (ahobizi edo belarriprest izanez), parte hartzeko aukeraz gain, taldean parte hartzeko aukera ere izango dugu. Nola? Ariguneen bitartez.\nGautenak bat egiten du Euskaraldiarekin\nGAUTENAko egoitza kanpo-arigune\nAriguneak euskaraz lasai aritzeko guneak dira. Euskaraz hitz egiteko aukera bermatzen dute uneoro. Entitate barruan osatu daitezke (barne-ariguneak) edo entitateak herritarrekin duen harremanean (kanpo-ariguneak). Talde hauetako kideek ahobizi eta belarriprest modura jardungo dute Euskaraldiak iraungo duen 15 egunetan, azaroaren 20tik abenduaren 4ra, baina ariketa modu kolektiboan gauzatuko dute.\nGautenan hamaika Arigune osatu ditugu: 8 barne-arigune eta 3 kanpo-arigune. Barne-ariguneak egunerokoan elkarlanean diharduten lantaldeek osatu dezakete. Gure kasuan guztiak gela egonkorrak dira. Kanpo-ariguneak, berriz, Gautenak familia eta herritarrekin harremana ezartzen duten hiru lekuetan osatu ditugu: erakundeko egoitzan Donostian, CEMEI eraikineko bulegoan eta Zumarragako lokalean.\nGogoratu, GAUTENAn euskaraz egin dezakezu!


Doro eta estrak Kontatzea merezi duen historia - Noticias de Gipuzkoa\ndoro eta estrak. kontatzea merezi duen historia\nDoro eta estrak Kontatzea merezi duen historia\nkoldo ordozgoiti juanenea 22.08.2021 | 00:44\nXX. mendeko bigarren erdialdean estra izenez ezagunak izan ziren emakume zerbitzariak ezinbestekoak egin ziren jatetxe eta ostatu ugaritan eta sistema oso baten ardatza osatu zuten. Hau da bere historia.\nhonako hau Dorotea Juanenea Esoin andrearen eta bera bezala XX. mendearen bigarren erdialdean Euskadin zerbitzari estra moduan jatetxeetan lan egin zuten ehundaka emakumeren historia da. Kontakizuna bera eta istorioa honen protagonista gehienak ezezagunak ditugu, horien gainean argia jartzea litzateke lan xume honen helburua. Adierazi behar lan honek baduela niretzat osagarri gehigarri bat, hein batean familia historia baitut.\nZer dira estrak? Egun, oraindik existitzen den lan molde bat, jatetxe, ostatu eta enparauetan zerbitzari gehigarri moduan, noizean behineko lanari eta hori egiten duen langileei deitu ohi zaio estra. XX. mendeko bigarren erdialdean zerbitzari estra hauek ezinbestekoak egin ziren jatetxe eta ostatu ugaritan eta sistema oso baten ardatza ziren. Estatuko beste leku gehienetan ez bezala, Euskadin zerbitzari estra ia guztiak emakumeak ziren.\nKontakizun honen protagonista nagusia Dorotea Juanenea Esoin (Berastegi, 1924-Donostia, 2006) izango dugu, zerbitzaria eta Donostialdean izan zen estretako lan talde handienaren burua, jefea beraien artean erabiltzen zen hizkeran. Berrehunetik gora emakume izan ziren lan taldearen partaide.\nBerastegiko Errekaldenea baserrian jaiotakoa, zazpi senideko familian sortua, anai-arreba artean, mutila kenduta, ahizpa guztiek –seiek– baserritik eta herritik kanpo bilatu zuten ogibidea. Doro Juanenea izeba nuen. Bera baino bi urte zaharragoa gure ama Felik zabaldu zuen etxe hartan jatetxeetako zerbitzari lanerako bidea, ondoren Dorok eta gero Mariak (Berastegi, 1926- Donostia, 2016) eta Fernanda ahizpek gauzatuko zutena. Feli Juaneneak (Berastegi, 1922-Errenteria, 2016) Madalen jaien bezperetan 1939ko uztailean ekin zion zerbitzari lanari, orduan ireki berria zen Errenteriako Mendiola taberna-jatetxean eta han jardun zuen 1957an ezkondu zen arte.\nDororen ibilbide profesionala berrekiteko eta lan molde honen historia ezagutzeko, izeba Fernandaren testigantza ezinbestekoa da. "Doro hamabi-hamahiru urteekin umezain hasi zen Ordiziako baserri batean. Errekaldenean berriro, baserrian laguntzeaz gainera, Kakoenean, Berastegiko Kako (Arregi) ostatuan lan egiten zuen. "Zuen ahizpa oso bizia zen, une batean mendian zen ardiak jeizten, guk deitu eta lanera etortzen zen zerbitzera", kontatu izan dit Kakoeneko Maritxuk. 1944ko urte amaiera aldean etorri zen Donostiara lanera, Gaiztarro-enearen pareko Bidebieta-Herrerako taberna batera. Ez dakit zenbat denbora eman zuen bertan; gogoan dut 1945ean, gure aita zendu zenean, Berastegira etorri zela eta ordurako Herrerako taberna horretan zela lanean. Ondoren, Parte Zaharreko Urola taberna-jatetxera joan zen lanera, eta hori 1947an gertatu zen, gutxi gorabehera. 1952an, ni Donostiara neskame etorri nintzenean, Urolara joaten ginen bisitatzera. Urte luzeak eman zituen jatetxean, bertan lan egin eta bizi-tzen. 1954an Hispano-Americano hotelean sartu zen, izozte handiaren urtean (1956an) bigarrena zuen bertan. Ni 1957an hasi nintzen Hispanon lanean, Dorok bidea zabalduta eta urte ugari eman genituen elkarrekin hotelean. Gure ahizpa Maria Kakonean hasi zen zerbitzari finko modua udaretan, ondoren Amasako jatetxe batera joan zen eta handik Donostiara etorri zen, Gipuzkoa plazako Bidasoan hasi eta Flores (egun Portaletas) eta Etxeberria jatetxeetan izan zen finkoa, gero Dororekin estretan lan egin zuen".\n'de 'pilatos a judas' Feli Juanenea 1957an ezkondu zen, eta garai hartako ohiturari jarraiki, Mendiola jatetxean lan egiteari utzi zion. Urte bete geroago, Dorok prest zuen Venezuelara migratzeko baimena, baina ez zuen gauzatu eta Hispano-Americano hotelean lanean jarraitu zuen. Hoteleko garaietan ekin zion Dorok estra lanak egiteari bestelako jatetxe eta ostatuetan. Horren zergatia Fernanda Juaneneak argitu nahi izan du.\n"Estrenak azaldu beharreko arrazoi bat du atzean, neguan itxita izaten baitzen Hispano-Americano hotela; urria amaieran ixten zen eta otsailean zabaldu. Bezeroak horretaz ez ziren jabetzen, Londres hotelera bideratzen zituztelako, baina bai bertako langileok. Esaten den bezala, de Pilatos a Judas ibiltzen ginen, lana zegoen lekuetara jotzen genuen eta Doro ez zen geldirik egotekoa, ez alajaina! Lehen urteetan, saltzailea izan zen Erregenetako denboraldian eta estra moduko lanak egin zituen, han eta hemen. Doro hemen geratzen bazen, ni Bilbora eta Bartzelonara joan izan nintzen; esaterako, John F. Kennedy hil zutenean gelari nintzen Bartzelonako hotel batean, kelly moduko lanean. Aitortu behar dizut kanpora joate hori oso gustuko nuela; lan egin eta ondoren nire argazki kamerarekin lekuak ezagutzeko aukera eskaintzen baitzidan. Zer esango bada, gazteak ginen!".\nEta Fernanda Juaneneak errelatoarekin jarraitzen du: "Hispanoko garaietan, hotela zabalik zen sasoian eta hortik kanpo, Dorok Maria Cristina hotelean eta jatetxe batean edo bestean estrak lantzeari ekin zion; bereziki Gudamendin, eta horretarako sarbidea Ramon Labayenek eman zion. Londres hoteleko eta talde berekoa zen Hispano-Americanoko zuzendaria zen Labayen; gainera, Tiro Pichón elkarteko Gudamendi jatetxea kudeatzen zuen Ramonek. Horrela, gosariak eman eta goizeko txanda egin hotelean eta Doro Gudamendira joaten zen lanera, gaueko txanda arte libre izaten baikenuen Hispanon. Maiz, hoteleko zuzendaritza berak laguntza eskatzen zuen, "¿Qué chicas están libres?", Gudamendira bidaltzeko. Horrela hasi eta Dorok Antonio (Tatxo) Gaiztarro eta hauek ezagutu eta etxekoa egin zen. Gudamendi, Donostiako Tiro Pichón Klubaren egoitza zen eta Tatxo Gaiztarro izan zen urtetan elkarteko presidentea. Gudamendin tiraketaz gain, bazkari-afariak, ezkontzak, otorun-tzak eta ekitaldi ugari antolatzen ziren. Batzuk isilekoak, dirua erruz jokatzen baitzen sotoko karta-partidetan. 1965ean utzi zuen Dorok hotela eta buru-belarri ekin zion estra lanari, Gudamenditik irten gabe. Dororen hileta elizkizunetara Tatxo Gaiztarro bera etorri zen, nahiz mugikortasun arazoak eta urteetan sartua izan; "¿Cómo ha venido usted?" galdetu, eta berak, "¿Cómo no iba a venir? Doro era el alma de aquel Gudamendi", erantzun zidan".\nFernandak gogoan du Gudamendiren ibilbidea. "Aipatu moduan, Tatxo Gaiztarro izan zen denbora guzti honetan Donostiako Tiro Pichon elkarteko presidentea eta Ramon Labayenek kudeatu izan zuen Gudamendiko ostalaritza 60ko lehen urte haietan. Azkaineko Agarristak hartu zuen ondoren. Inoiz Agarristaren Azkaineko jatetxera estrak egitera joan izan ginen. Don Carlos etorri zen gero, honek Gudamendiz gainera otoruntza handietan espezializatutako Parador Jaizkibel kudeatu zuen. Don Carlos Madrilera joan zenean, Ugaldek hartu zuen Gudamendi, hotela egin eta ospe handia eman zion, garai horretan otoruntzak a punta pala egin izan genituen. Baina, kontratapean zuen jatetxea eta Tiro Pichon elkarteak alokairua igo zionean, Ugaldek utzi egin zuen eta Antonio Gaiztarrok zuzeneko kudeaketari ekin zion, besteak beste, Kursaaleko eta, oro har, eraikuntzaren geldialdiak –inbertsioak zituen bertan– ataka ekonomiko larrira eraman zutelako Gaiztarro bera eta familia. Tatxok meritu handia izan zuen, familia ugariaren aita, berak kudeatu eta bederatzi seme-alabek laguntzen zuten Gudamendin. Laurogeiko urteetan krisiak jo zion Tiro Pichon elkarteari eta Gudamendi Jesus (Txutxin) Fernandez Garate ostalaritzako enpresariari saldu zioten; jabe berriak otoruntzekin segitzeaz gainera, hotel gisa sakondu zuen. Txutxin zendu ondoren bere seme-alabek segitu dute hotelarekin".\nzerbitzari sarea Gudamendi izan zen Doro Juaneneak Hispano-Americano hoteleko lan finkoa utzi eta estra lanetan guztiz murgiltzeko arrazoia. Eta 1965ean bizi zen egoera ekonomikoak ekarri zuen Dorok zerbitzari sare bat sortzea. Hirurogeiko hamarraldiko lehen urte haietan garapen ekonomiko handia ezagutu zuen Euskadik oro har, Gipuzkoak bereziki, eta are nabarmenagoa Donostiak; hiriburua udaretan turismo gune eta Madrileko sukurtsal bilakatua baitzen. Dirua zegoen, maila oso desberdinetan eta horrek hauspoa eman zien ospaketa, jaialdi, festa eta ekitaldi sozial eta familiarrei (ezteiei eta jaunartzeei, bereziki) erantzutera zuzendutako jatetxe eta otoruntza-ostatuei. Ugaritu egin ziren, lehenagotik zeudenak sendotu, eta berriak sortu, eta horrek zerbitzari estren beharra areagotu egin zuen. Gutxi edo asko, akordeoi baten moduan funtziona-tzeari ekin zioten jatetxeek, zerbi-tzari finko gutxi batzuk zituzten plantillan eta otoruntza eta bestelako ekitaldietarako zerbitzari estrak hartzen zituzten eta hori are eta nabarmenagoa zen otoruntzetara zuzendutako ostatuetan.\nDoro Juaneneak estra moduan lan egiteaz gainera, akordioak lotu zituen jatetxe eta otoruntza-ostatuekin eta haien beharrei erantzuteko emakumeez osatutako zerbitzari sarea josi zuen. Ez zen Donostialdeko talde bakarra, baina bai izan zela lehena sortzen eta nagusia hogei urtez, 1965 eta 1985 urte bitartean, gutxienez. Beste bi "jefa" edo lan taldeburuen izenak gogoan ditu Fernandak: Isabel, Dorori estretarako Maria Cristina hotelaren atea zabaldu ziona, eta Izaskun.\nDorok akordioak egin zituen garai hartako otoruntza-ostatu nagusiekin; horrela egin zuen arestian aipatutako Gudamendirekin batera, Tenis eta Tenis-txiki, Parador Jaizkibel, Gastronómica, Náutico, Círculo Mercantil, Zubiaurre, Rodil, Lintzirin eta Aguinaga jatetxeekin; Unión Artesana, Ollagorra, Basollua, Istingorra, Ibaetako Aingeru, Ilunpe eta Euskal Billera sozietateekin, eta Rafael Aguirre Francok zuzentzen zuen Centro de Atracción y Turismo delakoarekin, urte haietan ekitaldi antola-tzaile nagusia Donostian. Halaber, zerbitzua eskaini zien Torre Satrusteguin antolatzen ziren otoruntzei eta Luzuriaga familiak eginiko ospakizun familiarrei.\nDoro Juanenearen agenda bakar bat iritsi da gurera, itxuragatik hirurogeita hamarreko urteen hondarrekoa izan daiteke. Bi alde ditu, aurreko partean estrak egiten zituzten andreen telefonoak azaltzen dira; atzetik hasita, jatetxeen telefonoak ageri zaizkigu. Hona hemen jatetxeak, agendako hurrenkera berean: Nicolasa, Gastronómica, Gudamendi, Tenis, Aguinaga, Jaizquibel, Don Carlos (Gudamendi eta Jaizquibelen kudeatzailea), Leku-eder, Buenavista, Arriola, Echeverría, Círculo (Mercantil), Pellizar, Velódromo, Epeleko, Rodil, Arzac, Zubiaurre, Camelias, Idoya, Akelarre, Versalles, Zuberoa, Gaiztarro (Tatxo), Beti-alai.\nEstra lanak egin zituzten eta Dororen lan sarean partaide izan ziren emakume haiei abizena jartzea ia ezinezkoa gertatu zaigu; izenez eta izengoitiaz ezagutzen baitziren beraien artean. Izenak biltzeko bi bide jorratu ditugu, Dororen agenda eta Fernanda Juanenearen memoria, biak uztartuta azalduko ditugu izenak.\nAgendan, laurogei telefono daude, horietako bakoitzean izen bat. Kontuan izanda garai hartan oraindik etxe guztietan ez zegoela telefonoa eta han azaltzen diren batzuk beste zerbitzari batzuetara iristeko bidea zirela, esan dezakegu bakarrik agenda horretan berrehun batengana iristeko aukera egon zitekeela. Fernandak gogoan ditu honako deiturak: "Bibi Alemán eta bere ahizpa; Izaskun (parte zaharrekoa) -gero Jefea izan zen-; Isabel -beste talde bateko Jefea-; Bittori Sagarna, Gregori, Pili Contadores, Joxepi Herrera, Maria Jesús Azpetikoa, Maria Jesús Esnaola (Errenteriakoa), Maria Jesus Intxaurrondo, Mari Carmen Errenteria, Asun Urnieta, Iñaxi Muellekoa, Gloria Egia, Martina Segura, Maritxu viuda, Maritxu Karrika, Maritxu estanco, Mari Carmen carnicero, Arantxa Ergobia, Arantxa Aristizabal".\nHorietako gehienak Dororen agendan jasoak ziren, aipatu gabeko hauek bezala: Josefina andaluza, Cristina, Juanita, Isabel, Pepi, Mª Jose, Ana, Asun, Rosa Mª, Teo, Uranga, Catalin, Edu, Leo, Pili Begoña, Artola, Iñaxi, Yolanda, Pili Hernani, Josefina Alza, Demesi, Lali, Maite Gudamendi, Milagros, Bixen, Maria Luisa negre, Mª Dolores, Maribi, Mª Carmen, Maite, Mª Luisa, Tere, Emili, Anchoni, Miqueli, Mª Carmen Aita Mari, Lurdes, Mª Paz, Mª Jesus Leku-eder, Beasain, Pili pequeña, Silvia, Yosune, Maite-Edurne, Miren, Cati, Iñaxi pastelera, Arriola Mª Jesus, Ester, Mª Jesus Igeldo, Pili Tolosa.\nNondik atera ziren emakume haiek? Ostalaritza alorreko profesionalak ziren, asko (gure ama, Feli Juanenea bezala) ezkondu aurretik zerbitzari izandakoak eta ezkontzerakoan etxetik kanpoko lana utzi eta behin umeak koskortuta lanera bueltatutakoak izan ziren.\nIzeba Fernandak gogoan du bere ahizpa Feliren ibilbidea. "Doro eta biok Hispanon ginenean ekin zion zure amak estrak egiteari eta Panier Fleuri izan zen bueltarako sarbidea, ezagun baten bitartez iritsi zen, Panierrekoak eskarmentua baloratu zuten (Errenteriakoa eta Mendiolan urtetan ibilatakoa zara!) eta Feliren bitartez iritsi nintzen ni Panier Fleurira; buruan dut 1964an estra bat egitera joatea eta 200 pezeta kobratu nituela, hori zen orduko soldata. Panierren estrak egitetik finkoa izatera pasa nintzen 1969an, gauza da Burgoseko prozesua izan zen urtean han nintzela lanean. Dorok 1965ean ekin zionean buru-belarri estra lanetara, zure amak lan sarearekin lagundu zion". Umetan laguntza horren lekuko izan nin-tzen, gure ama zenak Dororekin batera estren sarea kontrolatu zuen eta gainera bestelako jatetxeetan lan egin zuen, arestian aipatutako Panierren edo Hondarribiko Jaizubian, esaterako.\nDoro eta Feliren arteko elkarlanak garrantzi berezia hartzen zuen uztailean. Izeba Dorok urteroko ezinbesteko hitzordua zuen Iruñeko Las Pocholas jatetxean, Sanferminetan feria osoa ematen zuen bertan lanean, zortzi-hamar egun Iruñean, uztailean. Las Pocholas jatetxean estra moduan Sebasti Echezarretak lan egiten zuen, Iruñera ezkondu zen arte Parte Zaharreko Urbia jatetxean lana egindakoa eta familia koskortua zuenean berriro estretara itzulia. Hirurogei eta hirurogeita hamarreko urteetan Donostiako Zinemaldia uztailean ospatzen zen eta urte batzuetan Zinemaldiak eta Sanferminek bat egin zuten datetan; txapela batek ezin ditu bi buru estali; hori gertatzen zenean Feli Juaneneak hartzen zuen Dororen sareko ostatuen estra beharrei erantzuteko ardura. Ez zen une bakarra, gogoan dut gure ama telefonotik eskegita kontaktuak egiten zerbitzariak biltzeko.\ngizarte segurantzarik ez Estra lanetarako jendea behar zen eta horrek eskatu zuen zerbitzari berriak sortzea, Fernandaren hitzetan, "hasiberriak bere kontura hartu ohi zituen Dorok". "Inor ez dun ikasia jaio", zioen. "Neronek ere Dororen eskutik ikasi nuen Hispanon hasi nintzenean. Laguntzen zizun eta horretarako eskua zuen, baina horrekin batera agintzen bazekien ere. Lana atera egin behar zen. Eta ikasleek hor aukera izan zuten, oso ohikoa izan zen ikasleak karrera egiten ari ziren bitartean estra lanak egitera joatea: gogoan dut, esaterako, Maritxu estancok (Nicolasan eta Dororekin estretan ibilitakoa) hiru alaba zituen eta hirurak estrak egin zituzten. Gehienak neskak ziren, baina izan ziren mutilak ere". Horren lekuko ni neu naiz, behin bakarrik egin izan dut estra zerbitzua, 1982ko San Sebastian bezperako afaria Unión Artesana elkartean.\nZerbitzarien beharrak oso desberdinak ziren, ekitaldiaren eta lekuaren araberakoak, estra bat edo bitik hasita, hogei eta hogeita bosteraino, oturuntza handietan. Une jakin batzuetan, San Sebastian bezperan, Aste Nagusian, Donostiako Zinemaldiko garaian, maiatzean jaunartzeekin, ezteietako hilabeteetan eta udaran, oro har, zerbitzarien beharra ia ase ezina bilakatzen zen eta jendea aurkitzea arazoa izaten zen. Horren ondorioz, Fernanda Juaneneak gogoan duen moduan, zerbitzuak bikoiztea arrunta egin zen.\n"Gudamendin bazkaria ematetik, afaria Gastronómican ematera, edo Tenisen eguerdian boda eta gauean festa bat... zenbat aldiz! Nekagarria zen, 'una paliza de mil demonios', baina halabeharrez egin behar izaten zen. Egokitzen ziren leku batean eta bestean ezkontza bat edo jaunartze bat eguerdian eta afari bat gauean eta ez zen erraza izaten zerbitzeko jendea biltzea. Batzuek esaten zuten "nik zerbitzu batekin nahikoa dut", baina dirua zen eta seme-alabak zituztenek ahaleginak eta bi egiten zituzten sos batzuk irabazteko. Ez zegoen beste aukerarik, halabeharrez bikoiztu behar genituen zerbitzuak, bestela ezin baitzen eskaria bete".\nEstra lanak eskuz esku kobratzen ziren eta garai hartan ez zegoen gizarte segurantzarik. Zerbitzu bakoitzeko zenbat irabazten zen ez du gogoan Fernandak, "arestian aipatu dizkizudan 1964ko 200 pezeta haiek ditut buruan, baina ezin dizut esan zenbat irabazten zen laurogeiko urteetan, garai horretan finkoa bainintzen eta egoera aldatua zen". Nik ere ez dut oroitzen lan-ordaina, baina susmoa dut laurogeiko urteetan 1.500-2.000 pezeta inguru zela.\nAldiz, Fernanda Juaneneak oso gogoan ditu lan moldeak, "zerbitzari finkook oinarrizko soldata txiki bat geneukagun eta gehigarriak zerbitzuen arabera, emandako otoruntza bakoitzaren ehuneko bat kobratzen genuen. Panier Fleuri jatetxean nik ezagututakoa eskaini dezaket lekuko moduan. Antonio Fombellida gizon zorrotza, oso etxekoa eta humanoa zen, "estas chicas que están aquí vienen a ganar un sueldo", zioen Fombellidak eta berak egin ohi zituen kontuak, gure partea kaxa batera sartzen zuen, ondoren Arantxak zerbitzarien artean banatzeko eta berdin jokatzen zuen jasotako propinekin. Ez dut ezagutu gizon zuzenagorik. Hispano-Americano hotela bezalako egitura handiagoetan, rangoak ematen ziren, zu izan zintezkeen jefa, medio jefa edo Komisa, fun-tzioak zerbitzu bakoitzean bana-tzen baitziren, baina norberaren soldata mailaren araberakoa izango zen, ez egindako lanaren araberakoa. Estretan ere zerbitzua planifikatu egiten zen; rangoak ematen ziren eta lana eta funtzioak bana-tzen ziren, baina estra guztiok berdin irabazten genuen; are gehiago, propinak guztien artean eta berdin banatzen ziren".\nDorok ez zuen bitartekaritza lanagatik kobratzen, sarearen buru izateak aukera ematen zion gehiagotan lana egiteko. Jatetxeekin urtero lan-sariak adosten zituen, Fernandak adierazten digun moduan. "Urteko lehen lanarekin, ostatuko nagusiarengana jotzen zuen Dorok, pasatako urtearen balantzea egin, eta urte berrirako lan-sariak adosten zituzten eta horren barruan igoera, txikia edo handia, urtearen araberakoa. Nagusiarengatik begiratzen zuen, baina baita langileengatik ere. "Como Doro no he conocido a ninguna, se preocupaba del trabajador", aitortu zidan Muelleko Iñaxik Dororen hiletan. Gogoan dut Juan Mari Arzakek (garai hartan Arzakenean estrak hartzen zituzten), Dorori deitu izana zerbitzuko lan-saria zenbatean zen jakiteko, berak ere hori aplikatzeko. Dororen sarekoek izaten zuten igoera lehendabizi eta nola estretan beste jefa batzuekin ere ibiltzen ziren, ondoren beste lan-taldeetan gauzatzen zen igoera. Eta ez zen hau Dororen lege bakarra, lana bukatu ondoren estra bakoitzari ogitartekoa eta tarta pusketa bat jateko eta txanpan kopa edo kafesnea eskaini behar zi-tzaigun eta sukaldariek prestatuta uzten zuten".\nespainiako erregearen harridura Aipatu moduan, estatuko beste leku batzuetan ez bezala, Euskadin estrak eta, oro har, jatetxeetako zerbitzua emakumeek gauzatzen zuten. Errealitate horretaz Juan Carlos eta Sofia, errege-erregina ohiak 1981eko otsailaren 4an Euskadira egindako bisitan jabetu ziren. Gernikako Juntetxean Legebiltzarreko bileran izan ondoren, arratsaldez errege-erreginak Loiola eta Donostiara bidaiatu eta Gipuzkoako Foru Aldundiak ohorezko afaria eskaini zien bere egoi-tzan.\nAhaztua den bisita hau oso gogoan du Fernanda Juaneneak: "Señorita Pepitak zuzentzen zuen Nicolasak eman zuen afaria eta han lan egin genuen Dorok, Felik eta hirurok, beste batzuen artean. Istiluak izan ziren, afaria Nicolasa jatetxean prestatu zen eta karga-tzen ari zirenean Aldundiaren jauregira eramateko, segurtasun hesia saltatu eta lixiba bota zioten arrain zopa zekarren eltzeari; hermetikoa zenez gero, barrukoari ez zion eragin. Bistan dut oraindik afari horretako mahai presidentziala, bertan ziren errege-erreginak, Javier Aizarna ahaldun nagusia eta Carlos Garaikoetxea lehendakaria. Nire egokitu zitzaidan ardoak ondoko mahaian zerbitzea. Gogoan dut erregeak denei begira eta altxa aurretik nola egin zuen galdera, harrituta: "¿Cómo es que sirven mujeres?" Hemen ohi zen moduan, zerbitzari ia guztiak emakumeak baikinen eta gehienok ez gazteak, Nicolasako zerbitzarietatik hasita. Afaria amaitu zenean, errege-erreginak altxa ziren eta izkinetan ilaran jarrita ginen zerbitzariei, banan bana kasu eginez pasa zen erregea. Gisa horretako otoruntzetan, dena montatu behar zen, baxera prestatu jatorrian, kasu honetan Nicolasak zuen zilarrezko kuberteria, portzelanazko platerak, edalontziak eta harizko mahai-zapiak paketatu eta eraman Aldundiaren jauregira, han montatu zerbitzua eta afaria eman ondoren dena bildu, eta garbitzera bidali. Doro, horrenbeste egitetik espezialista zen, eta hurrengo egunean beste batzuekin batera, han izan zen dena berriro biltzen Nicolasara bueltatzeko".\nProfesionaltasun handikoak, estrak eta, oro har, jatetxeetako zerbitzari haiek aipatzeko moduko hartu-emana zuten bezeroekin, "garai hartako filosofia –dio Fernanda Juaneneak–, maiz entzuna diot Elorriokoa zen eta Antonio Fombellidarekin ezkondu aurretik bera ere zerbitzaria izandako Maria Angeles Kortazar, Panierreko etxekoandreari: Bezeroak gure bigarren gurasoak dira, aita-amari bezala ohoratu behar ditugu. Sentsazioa dut atenditzeko modu hori gurekin galdu zela; ez da gaurko tenorea".\nJuan Carlos Eguillor marrazkilariak pertsonaia bat sortu zuen zerbitzari haiekin, uniformea oinarri hartuta. Fernandak gogoratzen duen moduan, estretan, soineko beltza, amantala txikia –txuria– eta lepoko eramangarri txuria zen ohiko uniformea. Norberaren ardura zen eta noizean behin lepokoa ahazten zitzaigun, badaezpada zure amak ordeko bat eramaten zuen beti; inoiz Dorok konpondu zuen ahanztura, "etor adi", musu-zapi bat hartu (txuriak izaten baitziren), tolestu eta lepoko moduan jarri. Distantzian inor ez zen jabetu. Panier Fleurin berezko uniformeak genituen, jatetxekoak, garai batekoak. Lekuren batean kofia beharrezkoa zen, baina hori salbuespena zen".\nGudamendi izan zen hasiera eta amaia. Han egin zituen Dorok bere azken estrak, laurogeita hamarreko urteetako hondarrean. Fernandaren hitzetan, "Dorok ez zuen inoiz utzi, leku gehienak utzita, Gudamendira joaten jarraitzen zuen. "Hantxe bizitzen naun", esaten zuen. Ordurako Alzheimer gaixotasunaren lehen ukituak zituen, Gudamendin arazoaz jabetu ziren eta berari ezer esan gabe deitzeari utzi zioten. Horrela amaitu zen".\nBerastegin lurra eman ondoren, Donostiako Santa Marian 2006ko maiatzaren 13an egindako elizkizuna izan zen Doro Juaneneari eskainitako azken agurra, bertan bildu ziren estrak eta hemen kontatutako historia protagonizatu zuten ehunaka lagun.\nIzan dadila lan xume hau emakume guzti haiei egindako omenaldia; Andre haietako baten semea den batek idatzia, maitasunez estra guztiei eskainia. Agur eta ohore.\n"Gogoan dut erregeak denei begira eta altxa aurretik nola egin zuen galdera, harrituta: '¿Cómo es que sirven mujeres?"\nEstra lanak eskuz esku kobratzen ziren, 200 pezeta inguru zerbitzu bakoitzeko, eta garai hartan ez zegoen gizarte segurantzarik\nDorotea Juanenea izan zen Donostialdean estretako lan talde handienaren burua, 200dik gora emakumeekin\nHirurogeiko hamarraldian garapen ekonomikoa ezagutu zuen Euskadik, jatetxeak ugaritu ziren eta estren beharra areagotu


Bilatortako “euskara herria josten!”-ek badu bere abestia, entzun Parradusten euskal&irish doinu ederrak! |\n← Lizarraldeko eta Izarbeibarko apirilaren 15etik 28rako euskal agenda\nAEKren “Ordu bat euskaraz” kanpaina Bilatortako jaian 12:00etan →\nBilatortako “euskara herria josten!”-ek badu bere abestia, entzun Parradusten euskal&irish doinu ederrak!\nPosted on 2013/04/15\tby lizarbeibar\nIgandea gertu dugu jada eta euskara herria josten! jaiari azken ukituak ematen ari zaizkio (azken txandak betetzen, azken bilerak, urduritasuna … ), gaurkoan baina albiste eder batekin gatozkizue Parradust musika taldeak abestia egin baitu Bilatortako jairako. Euskal eta Irish doinuak uztartuz besteren artean honakoa kontatzen digute:\nHezkuntza eta hizkuntza batera doaz/herria eta irria gure ezpainetan/jostorratza hartuta gure eskuetan/euskal herria josi lioz edo hariaz/euskarak negurako berokia behar du/eguzkirako aldizka bela burun/oihala egokia lortuko dugu/inguruko guztiak gara bai jostun\neuskal herria josi euskararen jostorratzaz/euskal herria josi gure ikastetxetan\nXiberu, Lapurdi, Araba, Bizkaia, Gipuzkua eta gure Naparrua/esku leunez tinko ongi montatua?/asko iraun dezala aberria bezala/euskal herria josiz gure geroa/nahiz eta harriz beteta maldaz gora/gure bidea denez baikorrak gara/hor ikusten duguna da garaipena\nAbestia online entzuteko egin klik hemen eta abestia deskargatzeko hemen, hemen aldiz abestia youbuten. Parradusten abesti gehiago entzuteko hemen. On egin eta adi mantendu aste honetan albiste gehiago izanen baitira jaiaren inguruan! Gogoratu asteazkenera arte tartea duzuela jaian eginen den Mintzodromorako gaiak aukeratzeko.\nPost hau Euskaraz bizi nahi dut, Multimedia atalean publikatu zen. Gogokoetara gehitzeko lotura iraunkorra.


«Datuak sortzeko makinak egingo dituen enpresa da Dataola» - Goierriko Hitza : Goierriko Hitza\nJon Aramendia (Dataola)\n«Datuak sortzeko makinak egingo dituen enpresa da Dataola»\nDuela urtebete sortu zuen Jon Aramendiak Dataola proiektua. Goierriko Negozio Berrien Fabrikan dago. 6.000 euroko sariarekin, softwarea erosi eta lantaldea handitzeko asmoa du.\nZer da Dataola?\nDatuak sortzeko makinak, instalazioak, dispositiboak… egingo dituen enpresa bat, sistemak edo instalazioak egin, datuak jaso, datuak garraiatu eta datu base batean jarriko dituena. Produktuari buruzko ezagutza handitu, eta enpresaren eraginkortasuna hobetuko da.\nZein daturi buruz ari zara?\nBezeroak nahi duena. Adimen artifizialaz asko hitz egiten da, baina horren materia prima datuak dira. Zerbait behar duzu neurketak egiteko, edo informazio hori lortzeko. Kasu batzuetan komertzialak daude, eta beste batzuetan plan bat edo makina garatu behar da. GHk adibidez, jakin nahi du garabi horrek zenbat aldiz altxatu duen pieza bat, piezen batez besteko pisua zein den, zenbat ordu egon den martxan… 200 ordutara olioa bota behar baldin bazaio, mantenimendukoak badaki eta abisua pasatuko du. Beti egongo beharko da norbait, datuak aztertu eta zenbaki batean jarri beharko dituena.\nGero eta datu gehiago sortzen eta jasotzen dira.\nGeroz eta errazagoa da, eta izango da. Denok daukagu ordenagailu bat poltsikoan, oso-oso potentea, oso abiadura azkarretara konektatu daitekeena. Garraio aldetik 5G-az hitz egiten ari da, baina paraleloan Nb Iot dago.\nZer da Nb Iot?\nBeste sare bat, abiadura baxukoa, iritsiera oso handikoa eta energia kontsumo oso baxukoa. Bateriarekin elikatutako sistemak edozein tokitan jarri ahal izango da. Eta beste iraultza bat ere badator, sateliteko transmisio kostuak asko jaitsiko dituena. Elon Musk-ek Starlink sortu du eta satelitez bidaltzen hasi da. 12.000 satelite jarri behar dituzte orbita baxu batean. Merkea eta azkarra izango da, edozein tokitan egongo da aukera.\nErlazionatutako edukiaJon Aramendia zegamarrak irabazi du Goiekiren Ekimen Berrien lehiaketa


Julen Kortabarria Ingalaterran jokatutako Ironman proban izan da - Oñati - Goiena.eus\nJulen Kortabarria Ingalaterran jokatutako Ironman proban izan da\nArantzazu Ezkibel Galdos 2010-08-09 16:11\nIngalaterran, Bolton hirian jokatutako Ironman probatik pozik itzuli da Julen Kortabarria oñatiarra. Abuztuaren 1ean izan zen proba, eta 1.250 lagunen artean 118. postuan amaitzea lortu zuen proba Kortabarriak. 3,8 kilometro igerian, 180 kilometro bizikletan eta 42,2 kilometro korrika egin behar izan zituzten parte hartzaileek.\nIronmana egiten duen lehenengo aldia izan zen oñatiarrarendako; horregatik, pozik dago esperientziarekin eta egindakoarekin.\nAstean dozena bat entrenamendu egiten dituela azaldu digu. Egunero entrenatzen da; eguerdi partean igeri egiten du eta arratsaldean antxintxika saioa edo bizikletan. Gainera, gimnasioa ere uztartzen du. Hori guztia, profesional baten laguntzarekin.\nIgerian moldatzen da okerren\nHiru kirol ezberdin izanda, hiruren artean non moldatzen den ondoen eta non ikasi beharra daukan galdetu diogu. "Igerian moldatzen naiz okerren, izan ere inoiz ez naiz izan igerilaria. Teknika da falta zaidana", dio.\nOñatiko triatloi taldeko kidea\nOñatiko triatloi taldeko kidea da Kortabarria. Orain dela hiru urte hasi zen triatloiekin, eta dagoeneko hainbat egin ditu. Aurten, adibidez Elchen izan da, eta baita Gasteizen jokatutako Europako txapelketan ere. Hala ere, argi dauka Boltoneko azken hau izan duela gustukoen.\nAurrera begira, beste Ironman proba batzuk egiteko gogoa eta indarra dauka oñatiarrak. Hala, datorren urteko egutegia prestatzen hasi da dagoeneko. Lanzaroteko proban izena eman du eta beste nonbaiten izena ematea ere buruan dauka.\nLanzaroteko proba, adibidez, maiatzaren 21ean izango da. Probara egoera onean iristeko, irailean entrenatzen hasi beharra dagoela dio Kortabarriak.


Poesia eta argazkiak, hiriaren eta gizakiaren erretratuak lantzeko - GARA\nPoesia eta argazkiak, hiriaren eta gizakiaren erretratuak lantzeko\n«Va le monde» du izena Marilyn Bousquet argazkilariaren irudiak oinarri dituen erakusketak. Horien lagungarri, Luzien Etxezaharreta poetak testu batzuk idatzi ditu. Baionako Gurutze Sainduko liburutegian izanen dira ikusgai martxoaren 15era arte.\n«Hitza argazkiari lotzea ariketa polita da. Irudi batek 1.000 hitzek baino gehiago balio duela esan ohi da. Eta hitz gutxi batzuk ezartzea mila hitz horiei irudi berri bat sortzeko ariketa polita zela iruditu zait», azaldu zuen Luzien Etxezaharreta poetak eta «Maiatz» aldizkariaren zuzendariak. Argazkilariak, bestalde, Etxezaharretaren kolaborazioa egokia izan dela nabarmendu zuen: «Bere begirada literarioa zuzena da eta jadanik hor zegoen argazkien zentzua osatzen du bere hitzekin».\nOsotasuna du eta aldi berean bi artek bat egiten dute Baionako erakustaldian. Hamaika argazki daude ikusleen begiradaren zain, eta bakoitzak testu txiki bat du ondoan. Hiru gai aurkezten dira beste hainbeste sailetan: bizitza, Lavigerie kardinala eta Beiratea. «Hiru gai ezberdin lotzen baititu interesatu ninduen egitasmoak, irudipena pizteko gauzak dituena eta gainera Baionako koloreak dituena», nabarmendu zuen Etxezaharretak.\nLehen sailean hiru argazkik erakusten dute «figura bera, gorputzaren uztea eta itxaropena» Bousqueten arabera, eta «argiaren bizitza eta gorputza», poetaren aburuz.\nBigarrenak, Lavigerie kardinalak Baiona erdialdean duen estatuaren hiru ikuspegi eskaintzen ditu; «hiriaren gaineko ikuspegia» eskaintzen duela nabarmendu zuen argazkilariak, eta idazleak «bidaia eta, azken batean, Lavigerieren inguruko irizpide batzuk dira, Afrikara bidaiak».\nBeirateak «kristalaren bitarteko bidaia eskaintzen du, ontzi fantastikoa balitz bezala», jakinarazi zuen Etxezaharretak. «Hiri handien gaineko begirada eskaintzen du eraikin handi batzuen irudiei Parisko beirateak gehituta, apur bat surrealista da», esan zuen Bousquetek.\nHiru ekitaldi berezi\nGaur arratsaldeko bost eta erditan bi artistek erakusketaren bisita gidatua eskainiko dute Gurutze Sainduko liburutegian, Gaskoien plazan. Hurrengo asteazkenean martxoaren 4an poesia eta musika jardunaldiak izanen dira Ethiopiques de Mars jaialdiaren barnean eta erakusketarekin bat eginik. Beñat Achiary, Sophie Martineau, Rachid Sghaier, Haydar Iscen eta Fabie Nogueren musikaz gozatzeko aukera izanen da bertan. «Va le monde» oinarri hartuta, idazkera poetikoa eta alegiazko pentsamoldearen garapena jorratu ahal izanen da Luzien Etxezaharreta eta Marilyn Bousqueten laguntzarekin, martxoaren 3an eta 5ean.


Hainbat galdera egin dizkiegu inkestan parte hartu dutenei. Seme-alaben elikadurarekin zerikusia dutenak izan dira horietako asko (eskolako jantokian jaten duten, hori kontuan hartzen duten gainerako dieta planifikatzen dutenean, nolako gosaria, hamaiketakoa eta askaria egiten duten, egunean zenbat otordu egiten dituzten, otordu artean mokadurik egiten duten, zenbateko maiztasunez jaten duten elikagai multzo bakoitza, eta abar). Bestalde, denbora librean egiten dituzten jarduerez ere galdetu diegu (kirolik egiten duten eskolan eta handik kanpo, kontsola eta bideo-jokoekin jolasten duten…). Horretaz gain, haur gizentasunari buruzko iritzia ere galdetu diegu, zer arrazoi ikusten duten hainbeste hedatu izateko eta nor jotzen duten arduradun. Okerreko elikadura-ohiturek eta sedentarismoak zuzen-zuzenean eragiten diote haur gizentasunari eta gehiegizko pisuari. Txikitatik ohitura desegokiak hartuz gero bi arlo horietan, gerta liteke bizi guztian ere halaxe jarraitzea eta osasunari kalte egitea. Haurtzaroak berebiziko garrantzia du elikadura-jokabide egokiak eta ariketa fisikoa egiteko ohitura finkatzeko.\nEROSKI CONSUMERek egiaztatu duenez, gurasoek oraindik ere badituzte jokabide desegokiak elikadura arloan, nahiz eta inkestari erantzun dioten gurasoen % 75ek uste duten beren seme-alaben elikadura orekatu samarra dela: berdura gutxi jaten dute, haragiaren eratorriak gehiegi, opil industrialak… Kirolari dagokionez, gehienek egiten dute jarduera fisikoren bat beren denbora librean, eskolan gorputz hezkuntzan ematen dituzten bi orduez gain; etxeen % 14tan soilik egoten dira haurrak aisialdian ariketa fisikorik egin gabe. Oso komenigarria da haurrek 30 minutuko jarduera fisiko aerobikoa egin dezatela egunero.\nGosaria da eguneko otordurik garrantzitsuena. Behar bezain osatua izan dadin, esneki edo proteiko bat eduki behar du, gutxienez, zerealak (galletak, zerealak, ogia…) eta fruta edo zukua. Gosariari 20 minutu eskaini behar zaizkio behar adina mantenugai emango badizkigu. Gure inkestan, oso etxe gutxitan erantzun dute (% 0,5etan) haurrek ez dutela gosaltzen. Etxeen % 10etan, dena den, esne basokada bat (edo esneki bat) edo zuku bat soilik hartzen dute haurrek gosaltzeko.\nHaurtzaroan energia gehiago behar izaten da beste aldi batzuetan baino, eta mantenugai batzuk ere beharrezkoagoak izaten dira. Hori dela eta, elikadura-beharrizan guztiak ongi asetzeko, adituek diote egunean zehar zatitu behar dela elikadura. EROSKI CONSUMERek egiaztatu duenez, erantzun duten etxeen % 4tan haurrek ez dute hamaiketakorik egiten. Gainerakoetan, ogitartekoa prestatzen diete gehienek (% 37k), fruta atalen bat (% 27k) eta esnekiren bat (% 16k). Beste % 14k, berriz, opil industrialak jartzen dizkiete haurrei, edo zorroko aperitibo edo zizka-mizkak, nahiz eta horiek guztiek gantz saturatu ugari ematen dituzten.\nOtordu arteko mokaduak\nAskariak ere ohikoa izan behar du haurren elikaduran. Bazkaritik afaritara tarte handia izaten da bestela, eta arratsalde erdian zerbait jatea komeni da, baina ez asko-asko ere, afaritara goserik gabe irits ez dadin haurra. Galdekatu ditugun 1.575 etxeetan ohikoa da haurrei askaria ematea, eta oso gutxik adierazi dute haurrek ez dutela jaten askaririk (% 0,7k baino ez). Askaltzen dutenen artean, ogitartekoa izaten da etxeen % 40tan, fruta atal bat % 23tan, esnekiren bat % 22tan eta opil industrialak edo zorroko zizka-mizkak % 11tan. Otordurik otordura mokaduak egiteko ohitura gero eta hedatuagoa dago. Hain zuzen, galdekatu ditugun etxeen % 12tan adierazi dute euren seme-alabek ere halaxe egiten dutela. Kontu handia eduki behar da mokadutxo horiekin, zeren beste zerbait egiten ari diren bitartean jaten badute, arriskua baitago gosea eta asetasuna kontrolatzeko mekanismoak saihesteko. Halakoetan, gainera, elikagai prestatuak aukeratzen dira, kaloria asko ematen dituztenak eta elikadura-balio gutxikoak. EROSKI CONSUMERek egiaztatu duenez, otordu arteko mokaduak egiten dituztenean, patata frijituak, txerri-azalak, gusanitoak eta beste litxarreria gaziak jaten dituzte etxeen % 60tan, eta gozokiak eta bestelako litxarreriak % 58tan. Zertxobait bakanago ageri dira esnea edo beste esneki batzuk (% 16tan), fruta freskoa (% 15etan). Beste etxe batzuetan, edari eta freskagarri industrialak ere hautatzen dituzte (% 5etan), galletak (% 3tan) edo izozkiak (% 2tan).\nAriketa fisikoa ere, faltan\nTelebista gutxiago, ariketa gehiago\nHaur gizentasuna saihesteko orduan, elikadura zaintzea ez ezik, ariketa fisikoa egitea ere oso garrantzitsua da, bai eskolan bertan eta bai handik kanpo ere. Komeni litzateke haurrek, egunaren buruan, 30 minutuko ariketa fisiko aerobikoa egin dezatela, bizitasun handirik gabe, dena den: oinez ibili, lasterka, igeri, bizikletan…\nInkestaren bidez EROSKI CONSUMERek egiaztatu du, galdekatu ditugun 1.575 etxeetako haurrek, batez beste, astean bi orduz egiten dutela gimnasia edo kirola eskolan, gorputz hezkuntzako ikasgaian. Hori ez da aski, ordea. Eskolatik kanpo ere egin behar lukete jardueraren bat, baina egiten al dute? Inkestari erantzun dioten gurasoen % 64k adierazi dute, eskolatik aterata, haurrek etxeko lanak egiten aritzen direla eta gero jarduera fisikoren bat egiten dutela. Beste % 30ek esan dute, etxeko lanak egin ondoren, parkera edo kalera ateratzen direla jolastera, eta % 6k jakinarazi dute telebista ikustea edo bideo-jokoetan aritze izaten dela ohiko jokabidea. Ariketa fisikoari dagokionez, galdekatutako etxeen % 14tan adierazi duten haurrek ez dutela ariketa fisiko jakinik egiten aisialdian.\nAzkenik, denbora libre edo aisialdi horretan, zenbat denbora ematen dute haurrek telebista ikusten edo bideo-jokoetan eta kontsolan jolasten? Egunean bi ordu baino gehiago emanez gero telebista ikusten edo bideo-jokoetan jolasten, % 67 arrisku gehiago izaten da arreta-arazoak pairatzeko. Gure inkestan, erantzun duten etxeen % 44tan onartu dutenez, haurrak egunero edo ia egunero egoten dira telebista aurrean edo bideo-jokoetan jolasten; beste % 41ek adierazi dutenez, berriz, asteburuetan soilik egiten dute hori. Eta etxeen % 15etan esan digutenez, ez dute horretarako ohiturarik. Zehazki, % 50ek esan dute egunero ordubete eta 2 ordu artean egoten direla telebistan edo bideo-jokoetan, eta % 43k, berriz, ordubete baino gutxiago. Etxeen % 6tan 2 eta 3 ordu artean egoten dira eta % 1ean, 3 orduz baino gehiagoz.\nGure haurrak gehiegizko pisua badu...\nNahiko erraza izaten da gure alabak edo semeak gehiegizko pisua duen edo ez antzematea: aski da maiz-maiz baskulari erreparatzea eta adinaren, altueraren edo gorpuzkeraren araberako pisu normala esaten zaionari adi egotea. Gehiegizko pisu hori ohiko bihurtzen denean sortzen da arazoa, edo areagotu egiten denean eta era naturalean lehengoratzeko modurik ikusten ez denean. Egoera horretara iritsita, familiak esku hartu behar du eta espezialista batengana joan.\nLaguntza profesionala. Edozein konplikazio metaboliko sor daitekeela sumatu orduko joan behar da medikutara, edo dietista batengana. Profesionalak osotasunean aztertu beharko du haurrak zer-nolako bizimodua egiten duen, zenbat ariketa fisiko eta nola egiten duen eta zer elikadura-jokabide dituen. Eta jakin egin beharko du, halaber, jakiak nola prestatzen diren haur horren etxean, zer elikagai jaten dituen, zenbateko kopurutan, zenbat otordu egiten dituen eta zer ordutan jaten duen.\nGurasoen laguntza. Ekuazio konplexu baten emaitza da haurren gizentasuna: aintzat hartu behar izaten dira faktore genetikoak, inguruko giroa, alderdi sozio-ekonomikoak eta, nola ez, baita psikologikoak ere. Horrek guztiak eratzen ditu familia baten ohiturak, eta eragin zuzena du haurrak (eta gurasoek) janariarekin duten harremanean ere. Hori dela eta, ezinbestekoa da haurra gurasoek lagunduta joan dadin espezialistaren kontsultara, haiek lagunduko baitute haurrari sortzen zaizkion zalantzak argitzen dietistak edo medikuak elikaduraren inguruko galderak egiten dizkionean.\nGehiegizko pisua, hori ere kezkagarria da. Azkar eta erraz egiten da gehiegizko pisuaren edo gizentasunaren diagnostikoa; hain zuzen ere, datu antropometrikoak hartu (pisua, altuera eta gerrialdeko, aldakako, izterretako eta besoetako perimetroa), eta haurrentzat ezarrita dauden ereduekin alderatzen dira. Horien bidez ezartzen da gehiegizko pisuaren eta gizentasunaren arteko aldea. Gizentasunak arrisku gehiago ekarri ohi dizkio haurraren osasunari, baina gehiegizko pisua ere kontuz hartzekoa da, ez bigarren mailan uztekoa. Nahasmendu hori ere arretaz tratatzekoa da bizitzako lehen urteetatik bertatik. Eta hortxe egoten da, hain zuzen, zailtasuna: nola jakin zerk eraman duen haurra gizentzera.\nFamiliaren inplikazioa. Haurraren ezaugarri genetikoak ere aintzat hartu behar dira. Dena den, gehiegizko pisua elikadura-desoreken ondorio izaten da gehienean, eta behar adina energia ez erretzearen ondorio ere bai. Edonola ere, gehiegizko pisuaren arazoa beti berekin eraman beharko du haurrak, baldin eta familiak ez baditu bitartekoak jartzen bizi- eta elikadura-ohitura osasungarriagoak ezartzeko.


Zuria . Deia, Noticias de Bizkaia\nJuanra. Madariaga - Domingo, 6 de Mayo de 2018 - Actualizado a las 06:00h\nZURIA zen. Jaso nuen gutuna, diot. Gutun zuria zen. Eta horixe bera da Bilboko Letren Nazioarteko Jaialdiaren izena: Gutun Zuria. Azkuna Zentroan antolatzen dute urtero, eta literaturaren parametroetatik abiatuta gai zehatz bat azter-tzen dute, bertaratzen diren hainbat adituren jakituri eta testigantzak baliatuz.\nJoan den astera bitartean luzatu den aurtengo ekimenaren leloa, nolazpait, itxaropentsua izan da: Naturara itzultzea, Utopia literarioa ote? Tituluaren errua Walden eta Desobedien-tzia zibila lanen autorea den David Thoreauk izan du, idazle horren berrehungarren urteurrenaren harira etorri baita proposamena.\nHalandaze, naturara bueltatzea utopia ote da? Berez, mundu distopikoan bizi gara? Stefano Mancuso idazle italiarrak esan zuenez, naturatik urrundu gara, baina bera ez, bera ez da gugandik aldendu. Hortaz, natura hor dago, ez da utopia bat bertaratzea eta sinbiosi paregabean bizi ahal izatea. Humanoen eta naturaren arteko oreka da mundu globalizatuak duen arazorik handienetako bat, naturarekin harreman erazkoan mantentzeko beharra ezinbestekoa baita, jagole gisan, eta ez ustiatzaile krudel gisan.\nEta beste aldetik, naturarekin bat egitea, eta gauza gutxiren jabe izatea, ez ote da poztasun mota baten sorburua? Stefano Mancusok ere esan zuen: etorkizuneko generazioek izango ez dutena kontsumitzen ari gara. Gaur egun minimalista izatea kontrakulturala da. Esperientziak baloratu egin behar dira eta ez gure posesioak. Horrexegatik natura da gure begien aurrean dugun baliorik handienetako bat.\nKapitalismoan eta gehiegi edukitzean oinarritutako gizarteari kritika egin zitzaion aste literarioan, eta une ba-tzuetan, erleei buruzko istorioak, zur distiratsuak eta egur zaharrak, betidanik izan garen horretara bueltatzeko laburbideak, basoen hizkuntzak, landareen nagusigoa, urruneko paisaiak, goi-lautadak, zuhaitzen arnas berdeak, tontor elurtuak, ornitologo zoroak, eta mendi-kateak erreskatatzen aritu ginen hainbat idazle. Gauza horiek guztiak gutun zuriaren barruan sartu genituen. Zuri bidaltzeko.


Eskualdeko turismo eskaintzaren aurkezpena - udala - plaentxia.eus\nEskualdeko turismo eskaintzaren aurkezpena\nudala 2017-11-14 08:38\nDebabarrena eskualdeak bere turismo-eskaintza eman du ezagutzera, Foru Aldundiak bultzatzen duen "Eskualdeen Txokoa" programaren barruan.\nGipuzkoako Foru Aldundiko Kultura eta Turismoko Departamentuak “Eskualdeen txokoa” programa jarri du martxan Explore San Sebastian Region turismo bulegoan.\nHelburua, Gipuzkoako eskualdeetako herri eta baliabide turistikoak ezagutzera ematea da, hiriburuko turismo sektoreari, Donostiarrei eta orokorrean Gipuzkoarrei zein Explore San Sebastian Region turismo bulegora gerturatzen diren turistei.\nEkimen hau aurtengo urtarrilean jarri zen martxan eta, hilabetero, Gipuzkoako eskualde batek bere eskaintza turistikoa aurkezten du aipatutako turismo bulegoan.\nHoriek horrela, azaroan Debabarrena eskualdearen txanda izan da. Debabarrenaren presentzia joan den azaroaren 8an, asteazkenean, hasi zen, hedabideei eta hiriburuko zein lurraldeko sektore turistikoari zuzendutako aurkezpenaren eskutik.\nDebabarrena produktu-anitzeko jomuga modura aurkeztu zen, bsitariari ekintza esperiantzialak eskaintzen dizkion eskualdea dela nabarmenduz, non turista bera den protagonista nagusia. Eskualdeak eskaintzen dituen jarduera kultural-gastronomikoak, naturarekin lotutakoak, eta eskualdeak duen ondare anitza eman zen ezagutzera.\nAurkezpenaren bideoa IKUSI.


ELHUYAR Basque Research - Elkarrizketa: “Matematika ona erabilgarria da naturari lege bat ostea delako”\nHasiera > Elkarrizketak > “Matematika ona erabilgarria da naturari lege bat ostea delako”\nMatematikaria eta 2013ko Euskadi Ikerketa saria.\n“Matematika ona erabilgarria da naturari lege bat ostea delako”\nArgitaratze-data: 13/06/03 | Kategoria: Ikerketa | Gaiak: #Orokorrak #Fisika, Kimika eta Matematika\nLuis Vega. Matematikaria eta 2013ko Euskadi Ikerketa saria.\nNola hartu duzu sariaren berria?\nOso pozik. Oso ondo etorri zait.\nOso pozik. Oso ondo etorri zait. Gainera, Matematika saileko bi taldeek aurkeztu ninduten sariketara, eta hori pozteko modukoa da. Nire ustez, saileko guztiak poztu dira.\nMatematikari onak izan dituzu inguruan?\nHemengo taldea, deribatu partzialen bidezko analisi eta ekuazioena, oso ona da. Ni hona etorri eta hurrengo urtean Luis Escauriaza etorri zen, eta Julian Aguirre, Javier Duoandikoetxea, Miguel Escobedo, Adela Moyua eta Juan Carlos Peral-ekin batera osatzen dugun taldea ez da inoiz egon Espainiako beste taldeen atzetik. Eta kanpokoekin konparatuta ere ederki moldatzen gara. Niretzat hau toki egokia izan da.\nBaina EHUra iritsi baino lehen beste zentro askotan izan zinen.\nTesia Madrilgo Unibertsitate Autonomoan egin nuen, hemengo lankide Javi Duoandikoetxearekin batera. Biok esparru berean egin genuen lana, Fourier-en transformatuarekin, baina ez tesi-zuzendari berarekin. Han 1982tik 1988ra egon nintzen. Oso garai ona izan zen. Gazte asko zeuden Estatu Batuetatik itzuli berriak. Nire oroitzapena da benetako zientzia-giroa zegoela. Eta lan egiteko gogo handia zegoen. Hori oso garrantzitsua da, eta oso zaila lortzeko. Perspektibarekin ikusita, uste dut oso toki ona izan zela tesia egiteko.\nZein ziren, eta zein dira, matematikan zentrorik onenak? Frantziak, adibidez, oso herrialde berezia dirudi horretarako.\nFrantziak badu, izan du eta izango du tradizio handia matematikan. Hori da herrialde honen eta Frantziaren arteko alde izugarria. 200 urtez zaindu dute matematika, eta ez matematika bakarrik. Hemen, aldiz, ez dago hain garbi hori.\nMatematikako toki onenak betikoak dira: Princeton, MIT, Harvard noski (nahiz eta ez nire esparruan), Kaliformiako Unibertsitatea Berkeley eta UCLArekin, baina baita San Diegoko eta Santa Barbarako Unibertsitateekin. Eta Mendebalde ertainean Chicagoko Unibertsitatea. Azken 50 urteetan izan da Chicagoko Unibertsitatea erreferentea Fourier-en transformatuaren esparruan, nire esparruan. Hara joan behar zenuen Fourier-en transformatua ikertzeko, eta hara joan nintzen. Bi urte baino pixka bat gehiago egon nintzen han.\nGauza ona izan zen hara joatea?\nOso esperientzia ona izan zen. Benetan toki egokira joan nintzen, une egokian, eta jende egokia topatu nuen. Hori ez da beti horrela izaten. Noski, beti saiatu behar duzu toki on batera joaten, baina horrek ez du bermatzen jende egokia topatuko duzunik. Han urtebetez egin nuen lan Carlos Kenig argentinarrarekin (Calderonen ikaslea izan zen, Chicagoko Unibertsitateko izen handi batena) eta Gustavo Ponce venezuelarrarekin. Ia-ia iritsi eta segituan hasi ginen matematikaz hizketan. 1988ko urrian izan zen, eta gaur egun oraindik elkarrekin egiten dugu lan. Nire artikuluen % 40 haiekin argitaratu dut, nahiz eta urtebetez bakarrik egon ginen Chicagon elkarrekin. Niretzat oso berezia izan zen: prestakuntza ona izan duzu eta, bat-batean, hegatu bezala egiten zara.\nToki pribilegiatu batetik oso ona den beste batera.\nBai. Ezin da esan Madrilgo Unibertsitate Autonomoa munduko onena denik, ez baita onena, baina hori ez da jende egokiarekin egotea bezain garrantzitsua. Agian, Princetonen ez zaizu hain ondo joaten, ez dagoelako giro egokia. Neurri handi batean zoria da, nahiz eta bilatu behar duzun.\nEta Chicagotik, nora?\nItzuli nintzenean, hemen, Bilbon geratu nahi nuen; emaztea eta biok lan bila etorri ginen, baina ez genuen lortu. Madrilgo Autonomora bai, itzuli ahal izan nuen 1990eko urrian. Geroago, hemen lanpostu bat eskaini zidaten eta 1993an etorri nintzen.\nSchrödingerren ekuazioarekin egin duzu lan, ia mekanika kuantikoaren ikono bat. Hala ere, ez duzu mekanika kuantikoa ikertu.\nDeribatu partzialen ekuazio bat da. Schrödingerren ekuazioak Schrödingerren izena du mekanika kuantikoarengatik, baina berez lehenagoko ekuazioa da. Izan ere, niri une honetan ekuazioaren 1906ko eredu bat interesatzen zait, non azaltzen den potentziala ez den lineala. Zurrunbiloen hariekin zerikusia du, hau da, fluido baten turbulentziarekin. Schrödingerren ekuazio kubiko bat dela argitu zuten 1970ean, 65 urte geroago alegia. Baina deribatu partzialen ekuazioa bera lehenagokoa da.\nDirac-en ekuazioarekin ere egin duzu lan. Fisika gehiago.\nNi ez naiz fisikaria. Matematikak erabiltzen ditut fisika ulertzeko; bestela, fisikari ipuin baten tankera aurkitzen diot. Beti galdetzen diot neure buruari: ba al dakite zertaz ari diren? Eta ziur nago zenbait jendek badakiela, noski. Baina nik ekuazioak erabiltzen ditut, adibidez, Dirac-ek esaten zuena ulertzen saiatzeko. Dirac-en ekuazioa objektu matematiko aparta da, berezko bizia duena eta mekanika kuantiko erlatibistarekin baino gauza gehiagorekin zerikusia duena.\nZure artikuluen aipamen asko dituzu, eta horrek eragin du Shanghaiko rankingekoek EHU baloratzean, munduko unibertsitateen ranking ospetsu bat baita. Nolako garrantzia du ranking horrek?\nHasteko, ez da bakarrik aipamen-kopuruari buruz hitz egin behar, aipamen horien kalitateari buruz ere bai. Shanghaiko rankingean, batetik, unibertsitatea bera bere osotasunean baloratzen da. Eta gainera beste ezaugarri espezifiko batzuk baloratzen dira, esparruetan eta ikasgaietan. Esparruetan, matematika natura-zientziekin batera dago, eta, edukietan, bakarrik dago. Shanghaiko ranking horretan begiratzen baduzu, ikusiko duzu EHU osotik matematika bakarrik azaltzen dela. Eta horretan du garrantzi handia “Highly cited researcher” delakoak. Ni naiz hor “askotan aipatutako ikertzaile” hori. Baina matematika natura-zientziekin batera sartzen duten zerrendan, EHU ez dago.\nRanking horretan egotea garrantzitsua da matematikarioi kasu egin diezaguten. Zientzia-proiektuen balorazioak egiten direnean, matematika natura-zientziekin batera azaltzen denez, oso zaila zaigu irizpide batzuei erantzutea. Gutxieneko patenteen-kopuru bat izatea, esate baterako. Edo, adibidez, matematikan oinarrizko ikerketa egiten dugunok ez dugu enpresekin harremanik izaten.\nOro har, txarra al da matematikaren pertzepzioa hemen?\nFrantziako batxillergoko institutuetan matematikan ematen duten prestakuntza, adibidez, nabarmena da. Eta begi-bistan dago sozialki rol garrantzitsua duela. Dena delakoarengatik, gure herrialdean hori ez da horrela izan. Hori eragozpen handia da. Are gehiago, barregarria da: pertsona jantzi batzuek harrotasunez zabaltzen dute analfabetoak direla zientzian, eta matematikan bereziki. Harritzeko modukoa da; nik biolina eta tronpeta bereizteko gai ez naizela harrotasunez esango banu bezala da.\nZertan datza arazoa?\nGaldera mitikoa da “zertarako balio du matematikak?”. Matematika ona erabilgarria izango da lehenago edo geroago, zuk egin duzuna naturari lege bat ostea izan delako. Lehenago edo geroago, zerbaitetarako erabiliko duzu. Arazo handiena da askotan “geroago” izaten dela “lehenago” baino. Luze itxaron behar izaten da aplikazio bat topatu arte, eta normalean biderik harrigarrienetik etortzen da.\nNola ikusten duzu gaurko zientzia-politika?\nNire ibilbidean, hasieratik eman didate diru-laguntza. Hori oso argi izan behar dut, eta eskertu ere egin behar dut. Ni diru publikoaren produktu bat naiz. Eta ni bezala, nire belaunalditik gora, aurreko 5 urteetakoak ere bai, aurreko 10 urteetakoak agian, eta ez dago argi nire belaunaldiaren ondoren zenbat urtetakoak. Eta emaitzak begi bistan daude, eta ondorioak nabarmenak dira. 1986an dirua jasotzen hasi zen belaunaldi bat da, eta, 25 urte baino gehiagoz, etengabeko finantziazioa izan dugu. Baina 3 edo 4 urtez uzten diozu dirua sartzeari, eta ondorioak dramatikoak izan daitezke. Ea zorte ona dagoen, eta krisialdi honek ez duen lortutako guztia suntsitzen.\nMadril, 1960. Matematikaria eta 2013ko Euskadi Ikerketa saria. Der¡batu partzialen eta Fourier-en transformatuaren esparruan egin du lan Madrilgo Unibertsitate Autonomoan, Chicagoko Unibertsitatean, eta, gaur egun, EHUko deribatu partzialen taldeko ikertzaile nagusietako bat da. Luis Vega da Shanghaiko rankingean azaltzen den EHUko ikertzaile bakarra.


Donostia Zinemaldia :: Les fourmis rouges\nLes fourmis rouges / Red Ants\t(Les Fourmis rouges)\nZabaltegi Zuzendari Berriak\n16 urteko Alex bere aita Frankekin bizi da Ardenetako basoetako herri bakartu batean. Bere amaren heriotz tragikoaz geroztik aitari laguntzea behartuta, Alexek bere adinerako azkarregi hazten ari dela sentitzen du. Frank emaztearen heriotzak eragin zion gogorik eza gainditzen saiatzen den bitartean, Alexek nahi gabe berpizten du aitaren oinazea. Mundu anbiguo batean murgilduko dira azkenean biak, bertan samurtasunaren eta desiraren arteko muga hauskorra delarik. Hartara, neskak ustekabean 22 urteko Hector umezurtza ezagutuko du, zeinaren izeba hura heldu ez dadin saiatzen den, eta honen eraginez, aitarekin daukan harremanaz jabetuko da. Elkarrekin, Alexek eta Hectorrek iraganaren pisuaz libratu eta euren bizitzak bizitzen ikasi beharko dute.\nBelgika, 1964. Argazkilaritza ikasi ondoren, Lovaina Berriko Institut des Arts de Diffusion delakoan zuzendaritzan graduatu zen. Ikasketa-amaierako bere proiektua, Service compris, Los Angelesko 1989ko Student Film Awards sarietan gailendu zuten. Gerora, beste hiru labur idatzi eta zuzendu zituen: Week-end, Chicagoko jaialdiko Gold Plaque Award sariduna, The Motorcycle Girl eta Tempus fugit. Les fourmis rouges da bere lehen film luzea.\nStéphan Carpiaux, Laurent Denis\nDéborah François, Frédéric Pierrot, Arthur Jugnot, Julie Gayet, Claire Johnston\nLuxenburgo - Belgika - Frantzia


Iñaki Segurola Puntuka: 'Dorre bikiak' - Urola Kostako Hitza : Urola Kostako Hitza\nIñaki Segurola Puntuka: 'Dorre bikiak'\nBatzuentzat mundua 68ko maiatz famatu hartan aldatu zen bezala, nere mundutxoan, barkatu harroxkokeria, baina hilabete aurreratu eta 68ko apirilean izan zen aldaketa iraultzailea. Eta aldaketa hasi zen etxe-aldatze soil batekin. Errentan bizi ginen etxe zaharretik etxe berrira joan ginen bizitzera, eta etxe hura, orduan behintzat, ez zen nolanahikoa: zazpi pisu zituen eta ez zeukan teilaturik, eta bai gainean terraza bat, eta –gaurkoan garrantzizkoena– bazuen pare-parean beste zazpi pisuko etxe bat, ia berdina kanpotik baina barrutik desberdina oso: parekoak 7 pisu eta 7 bizitza zituen, eta gureak, berriz, 7 pisu eta 14 bizitza; parekoan “zazpi haundiak” bizi ziren eta gurean “hamalau txikiak”, eta halaxe esaten zen gainera, eta halaxe deitzen zitzaien gure dorre bikiei (gu kabitu beharreko tokia ez zen 80 metrokoadrora iristen eta haiena 150tik gorakoa zen); gurea langile jendearentzat pentsaturik egingo zen eta parekoa “zeoze” zen jendearentzat, izenez eta izanez; hau da: diruz. Eta xehetasun polit bat: paper-gaineko argazkian ez da kolorerik ikusten, baina ez dakitenentzat esan beharra dago gure etxeak, argazkian eskubian ageri denak, gorriak dituela balkoiko barandako koadroaren betegarriak, eta parekoak –nola ez ba?– urdinak. Bai erraza jarri zidatela politizazio iraultzailea! 68ko apiriletik aurrera, beraz, jakin izan dut (jakinaren gainean baino gehiago jakinaren azpian) mundua zegoela banatua edo zatitua haundi-urdin eta txiki-gorrien artean, eta gu txiki-gorrietakoak ginela. Ez nuen behar izan inolako dotrina edo ideologiarik horretaz jabetzeko; gure dorre bikiek erakutsitakoarekin nahikoa eta gehiegi neukan. Etxe urdinekoak, esanda bezala, zeoze ziren, gu ez bezala. Hain ziren zeoze, hain izan nahi zuten zeoze, non hango seme-alaba gehienek ez baitzuten euskaraz natul ikasi, zeren guraso azpeitiano aberaskilloek ez baitzieten erakutsi. Etxe oneko jende haren beste ezaugarri bat zen udan oporrak pasatzera kanpora joaten zirela eta askok beste nonbait etxea izaten zutela horretarakoxe; langilekumeok gehienez ere inguruko mendi-bazterren batera edo eskualdeko hondartzaren batera eramaten gintuzten tarteka. Aberaskumeak, batxillerra egiteko garaia etortzen zenean, “kolejiora” bidaltzen zituzten, jakintzaz ere besteok baino gehiago izan beharra baitzeukaten erremedio gabe, eta handik etortzen ziren edo lehenaz-gain tontotuak, edo bestela oso lixtotuak, baina dirua mugitzeko jakintzan bakarrik. Esan beharrik ez dago aberaskumeak apolitikoak izaten zirela ia erabat, eta ordena publikoaren oso zaleak (guardozobillak zeuden orduan herrian). Aitortu beharra daukat, pareko etxeurdindarrei esker, nazka dexentekoa eta betikoa hartu niela aberaskume erdaldunei eta, bide batez, erdarari berari; uda kanpoan pasatzeari eta aberatsen turismoari eta, bide batez, turismo hutsari; kolejioan tontotutako lixtoei eta lixtotutako tontoei eta, bide batez, kolejioei berei ere bai; apolitiko ordenazaleei eta, bide batez… zeri? jende normalari?, gizarte normalari?… zeri ez? Bo, pareko etxeurdindarren gain ezin emango dugu erru guztia, baina bai, esan dezagun, arinagotik, eragin edo kontraeragin dexentekoa izan zutela nere bilakaera normalkontrakoan. Sekula ez dut garbi jakin zeren alde nagoen, baina zeren kontra nagoen jakiten asko lagundu zidaten gure dorre bikietako etxeurdindarrek. Nazka sozialak nere baitan luzaz izan duen nagusitasun hori arintzen izan ditut lanak gero, eta arintzen diot eta ez kentzen, zeren… entzun ondo, etxeurdindarrok, pareko etxeurdindar ordukook, nonahiko etxeurdindar betikook: hori kendu, ez dago zeharo kentzerik sekula. (Ohar teknikoa, eskualdeko ikuspegitik: Zarauzko alderdi txiki-gorritik maiz iristen zaizkigu azpeitiano inbaditzaileen kontrako purrustadak, Zarautzen uda-etxea daukaten aberaskilloen kontrakoak, esan nahi nuke. Kostako purrustalariok: jakin ezazue inbaditzaile horien kontrako jardun edo ekintza guztiak gogo onez hartuko ditugula azpeitiar etxegorritarrok.)


Agirrezabala eta Zinca sasoikoenak izan dira azken bi proba ofizialetan - GARA\nmendi lasterketak EMF-ren hitzorduak\nAgirrezabala eta Zinca sasoikoenak izan dira azken bi proba ofizialetan\nLeire Agirrezabalak eta Ionut Zincak Euskadiko Txapelketarako baliagarria zen Gorbeia Suzien lasterketa irabazi dute. Bi lasterkariok, Euskadi Kopako azken lehia ere, Goierri Garaia proba, eskuratu dute.\nAurreko kronika batean aipatu genuen mendi lasterketen denboraldiak laster itxiko dituela ateak. Euskal Mendizale Federazioak antolatutako hitzordu ofizial guztiak jokatu dira bederen. Azkenak, Euskadiko Txapelketako zein Kopako azken proba.\nUrriaren 19an, Gorbeia Suzien lasterketaren bigarren edizioari egokitu zitzaion txanda. Nahiz eta Euskadiko Txapelketarako baliagarria zen, aitortu behar da espainiar Estatuko lasterkari garrantzitsuenetariko batzuk Zeanuriko irteera puntuan zeudela. Han ziren, besteren artean, Tofol Castañer, Miguel Heras eta Zaid Ait Malek.\nAritz Egea oso indartsu hasi zen, baina atzean, oso denbora gutxira, Ionut Zinca zuen. Gorbeiako tontorra iritsi bezain laster, jaitsieran, Zinca lasterketaren buru jarri zen eta halaxe iritsi zen helmugaraino. Irabazleak 2 ordu eta 28 minutu behar izan zituen, eta, denbora horri esker, errekorra ezarri zuen. Bigarren postuan Jabier Crespo helmugaratu zen, eta Ait Malek, hirugarrenean.\nNesketan, bestalde, Leire Agirrezabalak ez zuen batere arazorik izan proba irabazteko. Lasterketa kontrolpean izan zuen une oro, hasieratik amaieraraino. 3 ordu eta 3 minutuko denbora egin zuen. Elena Loyok bigarren postua sinatu zuen, eta Nuria Picasek, hirugarrena.\nBeste euskal txapelak era honetan banatu ziren. Kadeteetan, irabazleak Leire Fernandez eta Asier Isusi izan ziren. Juniorretan, berriz, Ander Garmendiak irabazi zuen. Andrea Garai eta Joseba Urbano izan ziren azkarrenak promesetan. Beteranoetan, berriz, Alizia Olazabal eta Mikel Iruretagoiena.\nEuskadiko Koparen azken hitzordua, bestalde, urriaren 29an izan zen. Goierri Garaia proban 200 lasterkarik hartu zuten parte, eta Euskadiko Txapelketan bezala, Agirrezabalak eta Zincak ez zuten buruhausterik izan proba hori irabazteko.\nLehen esan dugunez, gizonezkoetan, Zinca izan zen azkarrena. Pedro Jose Hernandez bigarren postuan helmugaratu zen, eta Imanol Goñi, hirugarrenean. Hain zuzen, Goñi Euskadi Kopan izan den korrikalaririk erregularrena izan da, eta berarentzat izan da aurtengo ekitaldia.\nEmakumezkoetan ere ez zen ezustekorik izan, eta Agirrezabalak aise irabazi zuen Goierri Garaia lasterketa. Bigarren postua Aitziber Ibarbiarentzat izan zen; irabazlearengandik bederatzi minutura heldu zen. Montserrat Vazquezek hirugarren postua lortu zuen; Agirrezabalak 17 minutuko aldea atera zion.\nNahiz eta azken proba horretan ez zuen parte hartu, Alizia Olazabalek eskuratu du Euskadiko Kopako garaikurra. Jokatu diren sei probetatik erregularrena izan da.\nAipatu beharra dugu ere talde indartsuena Arrolape izan dela. Graficas Sestao talde handiaren aurretik geratu da. Gogoratu behar da talde bizkaitarrak Espainiako Taldekako Txapelketa irabazi zuela.\nLeire Agirrezabalak eta Ionut Zincak EMFren azken bi hitzordu ofizialak irabazi dituzte: Gorbeia Suzien eta Goierri Garaia lasterketak.


Ordezkaezina den eskaintza: 9 dolarren truke animalia politen bilduma izango duzu Sormenak linean\nDuela ia hilabete bat kaleratu genuen atzeraezina den eskaintza testu efektu paketean Photoshop-entzat. Gaur beste batekin bikaina dugu akuarela animalien bilduma politak gai zehatz batzuen bila ohi dugun tonu dotorearekin.\nAnimalia politen akuarela pakete baten aurrean gaude PNG formatuko 65 elementu grafiko ditu bereizgarri eta marrazki sinple horrekin bereizten dira, baina gure webguneko edozein bisitari edo irakurleren arreta bereganatzeko gai da. Eta 9 dolar bakarrik balio du jarraitu beheko xehetasunez ezagutzen.\n1 Animalien akuarela bilduma politaren edukia\n2 Akuarela cute animalien bilduma: baserriko animaliak\n3 Cute Watercolor Animals Collection - Lore elementu apaingarriak\n4 Cute Watercolor Animals Collection: Loreontzi konposizio erraldoiak eta izkinak\n5 Akuarela cute animalien bilduma - ozeanoetako izakiak eta elementuak\n6 Cute Watercolor Animals Collection: Pazko arrautza\nAnimalien akuarela bilduma politaren edukia\nEsan beharra dago akuarelazko animalia politen bilduma eskuratzen baduzu aurretik izango duzula paketearen bertsio hedatua. Hau da, pertsonalki eta komertzialki mugagabe erabil dezakezu.\nLa pakete honen sortzailea Nastia Smiyan deitzen da eta Creative market-eko bere webgunetik bere talentua gai desberdinetako elementu grafikoen bilduma sortarekin erakusten du, nahiz eta akuarelara ondo orientatuta egon; Animalia politen bilduman aurkituko dituzun elementuak eta bere web dendan dituen gainerakoak primeran kudeatzen dituena.\nGuztira, mesede egingo duzu honetatik guztietatik:\nFitxategi guztiak PNG formatuan daude, dagokion atzeko plano gardenarekin.\nFitxategi bakoitza fitxategi bakarrean bereizita dago.\nEzin hobeto optimizatuta daude Adobe Photoshop-en erabiltzeko.\nLa elementu grafikoen barietatea animalia politen bilduma hau hau da:\nBaserriko 19 animalia 1500-5000 pixel eta 300 dpi-ko dimentsioekin.\n12 lore elementu apaingarri (1000-2000 pixel; 300 dpi).\n4 loreontzi izkin izugarri (5000-5000 pixel; 300 dpi).\n4 konposizio eta erdiko izkinak 8000 x 4000 pixeleko dimentsioekin: 300 dpi.\n15 elementu eta izaki ozeaniko gehigarri gisa 3000 - 7000 pixeleko neurriak; 300 dpi.\nPazko arrautzen 11 elementu gehigarri gisa: 1500 - 3000 pixel: 300 dpi.\nEsan dugun bezala, elementu grafiko hauek zure konposizioetan saltzeko asmoa baduzu, lizentzia luzatuarekin horretarako eskubidea izango duzu. Bertsio estandar bat dago, baina 500 unitate baino gutxiagora mugatuta dago; beraz, zure agentziarako edo freelance diseinatzaile gisa egindako lanetarakoAkuarelako ilustrazio horiekin guztiekin eskaintza berezi hau ez galtzea gomendatzen dugu.\nEgia esan guztiek kalitate handia dute eta liburu bat ilustratu, haurrentzako gaia duen web edo blog bat animatu nahi dugunean edo bisitarien begietara atsegin duten diseinu batzuekin eCommerce sortu nahi dugunean bilatzen dugun ukitu horrekin hornituta daude; bide batez, ez galdu web elementu hauek diseinuan.\nHonen elementu grafiko bakoitza berrikusiko dugu akuarela bilduma animalia politak. Kukuak pakete honetako bakoitza zein dibertigarria eta atsegina den erakusteko aukeratutako hitza da. Joan zaitez.\nAkuarela cute animalien bilduma: baserriko animaliak\nSmiyan-ek baserrietan normalean ikusten diren eta edozein baserritarrek bere eguneroko bizitzan zeharkatzen duen eszenatoki anitza sortzeko gai diren animalia sorta bat ekartzen digu. Ardiak, untxiak, ahateak, txerriak, oiloak, oilarra eta margarita atseginarekin bere alde sorginduena erakusten duen ardi hori.\nAkuarela motako animalia ilustrazioen serie bat, arduragabekeria, dibertsioa eta normalean estresik gabe eta beraien arteko harremanak ezagutzeko gogo askorekin gertatzen diren baserriko une horiek erakusten dituztenak.\nBaserriko animalien bildumak handia du kolore anitzak eta marrazki sinplea bertan, baserrian elkarrekin bizi diren animalia bakoitzaren ezaugarri nagusienak bereizten dira. Txerri hori eta bere kolore arrosa, ahatea bere amarekin beti lagunduta, untxia azenarioaren atzean eta oso ondo egokitzen zaizkion pastel tonuak dituzten ardi txiki xelebre horiek.\nElementu grafiko sorta hau da akuarela animalia politen bilduma honetako protagonista nagusia. Halaber, ez dira faltako gurera eramateko ukitu berezia ematen duten garbiketekin web lanak edo haurrentzako gaia duen blog hori.\nGuztira 19 akuarela ilustrazio daude horren jabea izango zara okasiorako% 68 murriztutako bilduma erosten baduzu.\nCute Watercolor Animals Collection - Lore elementu apaingarriak\nOraingoan, akuarela bilduma honen teknika nagusia bezala jarraituz, lore desberdinen artean, kolore gorri, arrosa, bioleta eta horiarekin lore desberdinetatik igarotzen dira. Biak ere ez adar berde hori falta da gu espazio batzuk apaintzekob horretan, izaera praktiko eta errazago horrekin bete nahi dugu.\n12 elementu daude 1000 x 2000 pixeleko neurriak nahi dituzun neurriak neur ditzazun. Zalaparta handirik gabeko marrazki sinplea da, lore bat zer den kontzeptu praktikoari gehiago heltzeko bere kolore desberdinetan, hala nola biolaren, gorriaren edo urdinaren esaerak.\nApur bat gehiago esateko PNGan egon daitezkeen lore elementu apaingarri hauei buruzZure gardentasunekin erabiltzen da eta sortu gure multzoak horietako hainbat konbinatuz. Horixe da akuarelaz egindako animalia politen bildumako atal hau.\nOrain soilik hautatu ukimena diseinuan eta konbinatzeko gaitasuna lore horiek eta apaingarri ederrak sortzen dituzte, kargatu eta kokatuko diren edozein tokitan.\nCute Watercolor Animals Collection: Loreontzi konposizio erraldoiak eta izkinak\nKonposizio eta txoko hauek elementu bitxi eta deigarri desberdinak sartzeko asmoa dute. Jarraitu animalia politen bilduma osoaren estetika bera akuarelaz marrazki erraz eta sinple batekin kanarioetatik Aste Santuko arrautzak edo ahateak irudikatzeko.\nGainerako paketetan aurkitzen ditugun elementu gehienek osatzen dituzten konposizio guztiak, hala nola, bioletak, adar berdeak edo burbuila mota horiek. Pazko arrautzak edo zefalopodo polit hori morez.\nOsotasunean kalitatezko konposizio sorta batu 8 guztira. Neurriak 5.000 pixeletik 8.000 pixelera bitartekoak dira. Hau da, elkarren artean konbinatu ditzakezu aurkezpen gutun bat, haurraren urtebetetze egunerako gonbidapena edo ezkontza bat ere ondo kokatzen badakigu.\nAkuarela cute animalien bilduma - ozeanoetako izakiak eta elementuak\nEta bizitza ozeanoan edo itsasoan igarotzen duten animaliak ezin lirateke faltako akuarelaz egindako animalia politen bilduma honetan. Oso oso izaki ozeanikoez ere ari gara hizketan Smiyan ezizeneko artista honek ondo ilustratua.\nHonekin ez dugu ezer arrarorik topatuko 15 elementu eta ozeanoetako izakien taldea, olagarroa, kakalotea, itsas zaldia edo pailazo arraina izango liratekeenak. Ipuin eta istorio ugari ilustratzera iritsi diren uretako izaki multzoa. Arrain motetan zein koloreetan barietate gehiago galdu dezakegu, urdina tonu desberdinetan erabiltzen baita.\nHitz egin genezake karramarroak, barraskiloak eta beste krustazeoak itsas lurrak populatzen dituztenak zerrenda honetan aurkitzen ditugun guztiekin eta bilduma ona osatzen dutenak lan desberdinetan erabil ditzagun. Nolanahi ere, erosterakoan ditugun elementu grafiko bakoitzak balio handia du\nZerrenda honetan ere sartzen dira tropikoekin lotuta gainerakoetatik desberdinak dira loroak, tukanak, kolibriak eta baita kameleoia ere eta itsas maskorra izango litzatekeena. Osatu animalia politen zerrenda hau errepertorio hori gerrian dugula eta bezero mota guztietako lanpostuei erantzun ahal izateko.\nCute Watercolor Animals Collection: Pazko arrautza\nEta data berezi horretarako, publiko anglosaxoiari zuzendutakoa, akuarela animalia politen bilduma honetan Pazko Arrautzak ditugu. Serie hau guztira 8 elementu grafiko dira, Aste Santuko arrautzetatik beraiek eraman ditzakegun saskietaraino doazenak.\nDekorazioko otar ugari ere gehitu dira gai izan Pazko motibo desberdinak apaintzen zorion txartelak bezala. Aste Santuko arrautzak saski hutsekin ere konbinatu ditzakegu, sormen handiagoa izan dezaten eta gure ekarpena eskaini ahal izateko.\nEz da erraza Pazko Arrautzen elementu grafikoak aurkitzea, jatorrizkoak direnak eta berezko zigilua dutenak, bilduma honekin gertatzen den bezala, guztira 8 gehitzen zaizkion bereizmenean neurriak gehitzen zaizkion bildumarekin. 1.500tik 3.000 pixelera.\nLaburbilduz, a akuarela koloreko animalien bilduma, elkarrekin eskuraketa bikaina da horren erosketa egiten baduzu. Batez ere, zenbat aurreztu dezakezu jatorrizko prezioaren% 68 arte. Eta eskuan izango dituzu akuarelaz margotutako animalia polit horiek mota guztietako lanetan bereizteko, sarean edo inprimategian inprimatu nahi badituzu.\nHala duzu zure esku eskaintza ukaezina: akuarela animalien bilduma polita 9 dolarren truke.\nArtikuluaren bide osoa: Sormena linean » General » Hainbat » Animalia bikainen akuarela-paketetan eskaintza handia - aurreztu% 68 arte\nWordpress erabiltzea komeni den arrazoiak


VII. Pamplona Negra astelehenean hasi zen – Gazteon KZ\nVII. Pamplona Negra astelehenean hasi zen\nLiteraturaren bertsiorik noirena atzo iritsi zen, Pamplona Negra zazpigarren edizioaren eskutik; izan ere, osasun egoeraren konplexutasunagatik, ospakizun data maiatzera aldatu behar izan zuten, gainerako edizioetan genero horren iluntasunak urtarrilean hartzen zuen Nafarroako hiriburua. God save the Noir lelopean, Britainia Handia, Jack el Destripador, Sherlock Holmes eta James Bond izango dira protagonista, “Inoiz baino gehiago atsegin izatea eta fikzio literario eta zinematografikoaren noir alderdian barneratzea” erronka hartuta.\nKultura segurua eslogana bere eginez, Susana Rodriguez Lezaun jaialdiaren zuzendariak atzo zazpigarren edizio honen inaugurazioan esan zuen beti “oso zoriontsu” egiten duela agertokia zeharkatzea bertaratutako guztiei ongietorria emateko — oraingoan, publiko presentzialaren eta birtualaren artean banatu dira, programazioa online jarrai baitaiteke —, eta horrek esanahi bereziagoa hartu du aurten, ahal izanez gero “inoiz baino zailagoa izan da jaialdia aurrera ateratzea, baina inoiz baino garrantzi handiagoa izan du jaialdiak.\nIldo horretan, kulturaren unibertsaltasuna aipatu zuen, distantzia handicap handiena den une honetan, narratibak “ez ditu mugak ulertzen eta askotariko jendearen bizileku abegitsua da”. Izan ere, Ganbera Aretoa, atzo, fikzioa errealitatetik bereizten duen marra fina ukigarri bihurtu zen, true crime delakoarekin batzuetan desagertu egiten baita. Truman Capotek odol hotzean idatzi zuenetik, asko izan dira benetako krimenekin liluratuta sentitu diren idazleak, kazetari gehienak, eta gertatutakoaren, krimenaren, ikerketaren, testigantzen eta epaiketen egiazko kontakizuna idaztea erabaki dute, hori guztia kalitate literarioarekin.\nKasu errealak aztertzeko, true crime izan zen atzoko ardatz nagusia Iruñean, Manu Marlasca kazetaria, Graziella Moreno epailea eta Antonio Lozano editorea, eleberri beltzaren generoan adituak, izan ziren mahai-inguruan. Gainera, Graeme Macrae Burnet idazle ingelesak ere, beste lan batzuen artean Un plan sangriento eleberriagatik ezaguna, bideo itxurako agerpen bat egin zuen, pandemia zela eta, atzo ezin izan baitzen Baluartera joan.\nMahai-inguruan, Lozanok azaldu zuen nobela bat irakurtzen den hurbilketa “oso desberdina” dela, fikzioa den ala ez kontuan hartuta. Urruntasun pixka batekin irakurtzen dugu; izan ere, krimen horiek gerta daitezkeela eta benetako munstroak daudela jakin arren, urrunekoak dira eta ez digute eragiten “. Horren harira, Marlascak esan du hiltzaileak ” % 99″ direla “gu bezala,” Etxean ibiltzekoak “, baina alde bakarra dagoela: hiltzeko pausoa ematera ausartzen direla, gehienetan aurrez pentsatutako zerbait izan gabe. Horrek gogorarazten digu zein ahulak izan gaitezkeen “. Bestalde, Morenok esan zuen fikzioko psikopata horiek pertsona adimentsu eta, azken batean, erakargarri gisa idealizatu genituela. Hala ere, errealitatea ez dator bat ideia horrekin; izan ere, “Benetako hilketa bat ikusten duzunean, ez du erakargarritasunik, ikaragarria da”. Eskerrak beti geratuko den literatura noir.\n← Erabilera publikoko zuhaitz-lorategi bat Azkuna Zentroko terrazan\nPalma-olioa, egokia ez den osagai kezkagarria →


Shakuntala Devi: giza ordenagailua | Liber Prodigiorum\nHasiera » Bizitza errealeko X taldea » Shakuntala Devi: giza ordenagailua\nazaroaren 4ko doodlea\nGoogle erabiltzen dugunok (hemen ba al dago erabiltzen ez duen baten bat?) ohituak gaude bere doodle famatuekin, alegia, orria zabaltzerakoan noizean behin “Google” hitzak hartzen duen itxura berezia, pertsonaia edo gertaera bati omenaldi bezala. Horrela, joan den azaroaren 4an, lerro hauen alboan ikus daitekeen doodlea eskaini zigun Google orriak: irudiak indiar itxurako andere bat erakusten digu, eta Google hitza kalkulagailuek erakusten ohi dituzten hizki moldearen antzera idatzita dago. Emakume indiarra Shakuntala Devi zen, azaroaren 4an 84 urte beteko zituzkeenak apirilean hil egin ez balitz. Eta hizki moldearen zergatia zera zen, Shakuntala Deviren ezizena “emakumezko kalkulagailua” zela.\nEta zergatik ezizen hori? Bangaloren jaioa, Devi andereak matematika kalkuluetarako kapazitate ezohikoak erakutsi zituen haurtzarotik. Hiru urte besterik ez zituenean karta jokoan zebilela hortaz jabetu omen zen bere aita. Ordutik bere aitarekin batera zirkoan lanean hasi zen eta bizitza osoan mundu osoan zehar bidaiatu zen bere abileziak erakutsiz.\nNorainoko abileziak? Zertaz ari gara Google Doodle bat merezi duen “giza kalkulagailu” batez ari garenean? Bi adibide esanguratsuak (eta txundigarriak) emango ditugu.\n1.977an, Estatu Batuetan, Hegoaldeko Unibertsitate Metodistan, 201 zifradun zenbaki baten 23. erroa galdetu zioten (!) eta 50 segundotan erantzun zuen (!!). Erantzuna zuzena zela ordenagailu batek baieztatu behar izan zuen, eta horretan 62 segundo eman zituen ordenagailuak (!!!).\n1.980an Londresko Imperial Collegeko informatika departamentuan, hamahiru zifrako bi zenbakien multiplikazioa eskatu zioten (!) eta hogeita zortzi segundotan erantzun zuen (!!), erantzuna ahoz emateko behar izan zuen denbora ere kontuan hartuz (!!!). Lorpen honengatik 1.982. urtean munduko errekorren Guinness Liburuan sartu zen Devi anderea.\nGuzti hau nahikoa ez balitz, idazlea ere izan zen Shakuntala Devi eta saiakera nahiz fikziozko liburu anitz kaleratu zituen.\nBerkeley Unibertsitateko psikologia irakasle zen Artur Jensenek proba ugari egin zizkion Devi andereari, eta 1.990ean “Intelligence” aldizkari zientifikoan argitaratu zituen bere ikerketen emaitzak.


Maynkraft marrazki bizidunak\nBakarra kung fu\nNinjago legenda Fighting 2\nNinja vs zonbi\nHobo 3 querido\nAnimazio Stars nahaspilatuta gerra\nSpongeBob arrain batekin borroka\nNew York hiriko Koadrilen\nLego: Karate txapelduna\nJokoa borrokan. Play borrokatzea\nKategoria honetan, borroka doan partidu askotan kale borroka eta kirol istorioak interesgarria. Jolas bat Street Fighter, boxeolari profesional, ninja, samurai jo dezakezu borrokatzeko, eta estilo, adibidez, boxeoan, kapuero, Sambo, Kung -fu, ezpatak eta besteekin borrokan gisa borrokan barietate bat aplikatzeko. Kontuz ibili, bataila gisa egin daiteke, bai arauen arabera, eta horiek gabe. Fighting jolasak lagunduko dizu prestakuntza kung fu edo handia borrokalaria maisu bihurtu agortu gabe, zure gaitasunak Hone trazu, teknika eta ebakinak! Jokoak Fighting ezpatak batera ikasteko wield duzu labana da perfektua lagunduko. Jokoak free online Fighting esker, hainbat lan- bidez joan zaitezke edo, besterik gabe, bat -batean etsai borrokatu, eta batzuetan bat baino gehiago aurkariei pasatzera. Jolas bakoitzean, borroka kategoria honetan jolas erraz kudeatzeko, baina, hala ere, jokoak lursailean oso interesgarri eta zirraragarria izango dituzu. Ez izan etsaien beldur, erakutsi zer egin dezakezu.


Ohitura zaharrak errespetatzen dituen pastoral berritzailea | Kultura | KAZETA\nOhitura zaharrak errespetatzen dituen pastoral berritzailea\nNafarroako erresuma hizpide hartuta, ohitura zaharrek ideia berriekin topo egin dute uztailaren 30ean aurkeztu duten "Joanikot" pastoralean. XVI. mendeko gainbehera ikuspegi abertzale modernotik azaltzen du aurtengo ikuskizunak. Heldu den abuztuaren 6ean bigarren emanaldi ba eskainiko dute Altzain.\nIdoia ERASO|2017/07/31 15:45|0 iruzkin Eguneratua:\nHeldu den abuztuaren 6ean bigarren emanaldi bat eskainiko dute Altzain. ©Bob EDME\nMendeetako tradizioa biltzen da pastoralean, eta azken urteotan aldaketa sumatzen baldin bada ere, oraindik gure gizartearen ezaugarri berri anitzek ez dute antzezlanotan tokia atzematen gehienetan. Aurten, aldiz, euskal gizarte abertzale, euskaltzale, bakezale, feminista, integratzaile eta antiklerikala aurkeztu da Altzain. Gauza batzuk berritu baldin badira ere, oinarriak atxiki ditu, eta, betiko legez, ahots eder, dantzari arin, arropa landu eta herriaren elkarlanaren giroarekin jantzirik aurkeztu zuten uztailaren 30ean pastorala, milaka ikusleren aitzinean, Garako artikuluak azaldu duenez.\nAltzaiko beheko larreetan ezarrita zeuden harmailak jendez bete ziren. Hasteko tenorea baino minutu batzuk lehenago ikusleek maldan behera altzaiar-lakarrarrak beraiengana hurbiltzen ikusi zituzten, mendiak atzean eta zelaiak inguraturik. Horrela, lehen momentutik pastoralak bere magia aurkezten du, hilabeteetako lanaren ondorio den antzerki kodifikatua Xiberoko larreen artean, non obrari protagonismoa kendu gabe naturak ikusleari harrera egiten dion.\nPastoralaren arau formal guztiak errespetatuz, betiko urrats, musika, egitura eta koreografiarekin bat eginez, herriko arizale (pastoraleko aktore) guztiak jantzi ederretan agertokian desfilatzen ikusi ondoren, obraren hainbat ikuspegi berritzaile aditzera eman ziren lehen jeikialditik. Lehen hitza, ondoan Arberoako Joanikot senarra zuen Oztako Maiaren ahotik etorri zen, obran bere pertsonaiak izanen duen garrantziaren erakusle. Gerran aritu gabe ere, hark tropak laguntzen, iritzia ematen eta erabakiak hartzen izan zuen tokia aldarrikatu du Joana Etxart idazleak horrela.\nEmakumeen presentzia oso murritza izaten duten pastoraletan Etxartek obra osoan zehar atzeman daitekeen aldaketa ekarri du. Maiaren pertsonaiaz harago, taula gainean emakumeak beti presente dira, gorri zein urdinen aldean, eta gorteetako erabakietan eta gudetan ere ikusten dira.\nOngiaren eta gaizkiaren arteko obra dualista dugu pastorala, Erdi Aroko ikuspegi erlijiosoaren ondorioz. Egituraketa errespetatuz eta bi aldeen arteko gatazka oinarri hartuta beste ikuspegi bat ikusten da aurtengo antzezlanean. Normalean satanak gorri baldin badira, urdinak elizkoiak izaten baitira, eta bien arteko zubi, aingeru eta elizgizon eta emakumeak. Aurten ez da aingerurik agertu Altzain, eta hainbat elizgizon historiko gorrien artean kokatzen dira, esaterako Loiolako Inazio eta Cisneros kardinala, edo pastoralean izendatzen duten bezala, "tzakür basa".\nBaina jarrera hau ez da erlijioaren kontrakoa, tolerantziaren aldekoa baizik, bertan Ferdinand Gaztelako erregeak juduak eta musulmanak kanporatu zitueneko deliberoa kritikatzen baita. Aldi berean bakearen aldeko aldarria ere egiten da hainbat unetan, gaur egungo egoerara egokituta: "Garrüze edo Alep, Belfast edo Bangi/ Iraganz ez dügü deüs ere ikasi/Ülünaren artetik ba ote da argi/ Gure haurrek nahi düe bakea ikusi".\nAzken hamarkadetako joerarekin bat eginez, euskal sujeta izan da aurten ere, baina hain ohikoa ez den ikuspegi abertzaletik. Nafarroako Erresumaren gainbeheraren gaia Euskal Herriko historiaren baitan kontatuta antzeztu zuten xiberotarrek. Historia liburuetan gutxi agertzen den Joanikot kapitainaren bizitza inspirazio iturri hartuta, abertzaletasun eta euskaltzaletasuna obrako gai nagusietakoak dira. Gaztelako erresumaren aldekoak gorri zitalen kontra diren albretarren urdin zintzoak. Azken hauen ahotan "Altxa Baskoa! Biba Nabarra libroa!", entzuten da behin baino gehiagotan.\nAntzezlan herritarra izanik, artisten artean maila guztietako interpretazioak atzeman daitezke beti, baita “Joanikot”-en ere, baina aurten sujeten ahotsa nabarmentzekoa da. Eric Alçacebe eta Pascale Arambururen kantuek ikusleria liluratu zuten, bereziki bakoitzak bakarkako kantua izan zuenean etorri ziren txalo zaparradei erreparatzen badiegu behintzat.\nTxaloei begiratuta, umeen parte hartzeek arrakasta handia izan zuten. Aingerurik gabeko pastoral honetan haurrentzako tokia musikari lotua izan zen bereziki; Iruñeko haurren papera egokitu zitzaien bi abestitan. "Besta egüna Iruñean" obran, txikienen ahotsak mugimenduarekin egin zuten bat, pastoraleko dantza bakanetako bati doinua ezarriz.\nDantzak gutxi izan ziren, baina izan zirenak gustuz hartu zituzten ikasleek. Satanen jauziek harrera ona izan zuten aldiro, eta bereziki denak biltzean izan zen ikuskizun ederra, ez baita beti hamasei Büljifer elkarrekin taula gainean saltoka ikusteko parada. Esperientziadun dantzariekin, gaztetxoen teknika ere agerian eman zuten.\nAgertokira mugimendua eta erritmoa ekarri zutenak guduetako koreografia ederrak izan ziren; borobil zein laukian, taula gaina betez urdin eta gorrien arteko borroken betiko urratsak dinamikoki mugiarazi zituen arizaleak.\nDantzak gutxi izan baziren, kantu anitz eta askotarikoak entzuteko aukera izan zen. Poesia eta mezu aberatsez betetako abestiak plazaratu ahal izateko kolaborazio anitz izan ditu aurtengo pastoralak, idazle zein musikarien aldetik: Niko Etxart, Ttittika Rekalt, Xabier Itzaina, Mirentxu Aguerre, Jean- Louis Aramburu Bidabe, Isabela Barreix, Pascale Aramburu...\nBukaerako peredikuan izan zen ikusleriaren parte hartze handiena. Azken koplan bereziki, non, "Ondotik joan zitaie/ Nor züen etxetara» hitzak bota eta gero, Beñat Mardoren “Jaun Baruak” kantoretik hartuak: arizaleek erran zuten: «Eta maita herria/ Üken dezadan plazera". Orduan ikusleak kantuan eta txaloka jarri ziren.\nMezu anitz helarazi ditu aurtengo pastoralak; horien artean Nafarroako Erresumaren historia, eta horrekin batera Euskal Herrikoa. Baina hau, ezagutzarako bidea ireki nahi duen atea besterik ez izatea xerkatzen du idazleak, eta horren aldarria egin zuen azken peredikuan: "Balizateke besterik/ Orano ere kontatzeko/ Zabal etzazü libürüak/ Horien ororen ikasteko". Pastorala deskubrituz lehendabiziko urrats hori eman nahi dutenentzat, oraindik bada aukerarik, hurrengo igandean bigarren emanaldi bat izanen baita herrian.


Zaindu Zaitez | Alergenoak janarietako etiketa berrietan\nAbenduan, Europar Batasunak 2011n janarietako etiketak arautzeko onartutako araudia indarrean sartu zenez, kontsumitzaileei informazio gehiago ematen zaie, eta horren ondorioz, babestuago daude. Etiketa berrietan, produktuen osaketa eta osagaiak agertzen dira, baita janarien jatorria, elikagarriak eta alergenoak ere.\nEtiketetan, janariak 14 alergeno nagusietako bat edo alergenoez egindako edozein osagai daukan adierazi beharko da derrigorrean. Era berean, jatetxeek, jantokiek eta janaria hornitzeko enpresek ere bezeroei jakinarazi beharko diete zer alergeno agertzen diren euren menuetan.\nProduktuetako etiketetan, alergenoak modu tipografikoan bereizi beharko direnez, letra lodiz edo beste kolore batez azaldu beharko dira. Osagaien zerrendarik agertzen ez bada, zer substantzia edo produktu “daukan” aipatu beharko da.\nEuropar Batasunak egindako sailkapenaren arabera, 14 elikagai-mota dira janariengatiko hipersentsibilitatearen arrazoi arruntenak sorrarazten dituztenak, eta derrigorrean azaldu beharko dira etiketetan.\nEuropako janari alergenikoenak behi-esnea, arrautza eta arraina dira umeen artean; eta mertxika, sagarra, meloia eta kiwia, helduen artean. Kalkuluen arabera, biztanle helduen %2k eta umeen %7k janariengatiko alergiak dituzte, eta, inolako zalantzarik gabe, ekoizleen zein kontsumitzaileen arteko komunikazio-bide nagusia dira etiketak.\nJanarietako alergenoek ondorio kaltegarriak sorrarazi ditzakete jatean, ukitzean edo arnastean. Hori dela eta, informazio egokia eduki beharra dago. Hain zuzen ere, sistema immunologikoa ondo ez dabilenean eta kaltegarria ez den substantzia mehatxutzat hartu ondoren defentsen bidez eraso egiten dionean sortzen dira alergiak.\nJanariengatiko alergiek gero eta eragin handiagoa dute biztanleen artean, eta gero eta kasu gehiago diagnostikatzen dira, baina, umeen artean, batez ere. Azken datuen arabera, azken hamar urteotan kaltetuen kopurua bikoiztu egin denez, oso kezkagarria da kontsumitzaileentzat nahiz alergologoentzat, gero eta elikagai gehiago daudelako inplikatuta.\nConcurso Queso Idiazabal de Pastor Villa de Bilbao


otsaila | 2015 | Irunabar, Irungo bertsoaren bilgunea\nArchive for the month “otsaila, 2015”\n06 Ots 2015\nOtsaileko Kabigorriko bertso gaueko argazki rallya\nJaso ditugu otsaileko Kabigorriko bertso gauean deitu genuen argazki rally-ko zenbait argazki. Zureak ez badizkiguzu oraindik bidali, gogoratu, irunabar@gmail.com dela gure posta elektronikoaren helbidea. Zein argazkik merezi du saria? Eman zuen iritzia, kontuan hartuko baitugu. Horretarako, argazkiaren gainean jarrita egilearen izena azaltzen da, behar den bezala, zer demonio! Badakigu horrek ez duela zuen bozkatan eragingo. Izan ere, lehiaketa hau ez; baina zuek jende serioa zaretela badakigu. 🙂\nMila esker guztioi, beste behin ere, Kabigorriko bertso gauak errealitate bihurtzen laguntzeagatik.\nMartxoko zitara arte,\nPosted in Besterik and tagged Argazki rallya 2015,kabigorriko bertso-gauak


Etxebizitzaren eta ibilgailuaren zergak ordaintzeko epe berriak finkatu ditu Udalak - Berriak - Hernani\nEtxebizitzaren eta ibilgailuaren zergak ordaintzeko epe berriak finkatu ditu Udalak\nOndasun Higiezinen Gaineko Zerga eta Trakzio Mekanikoen Ibilgailuen Zerga, hau da, etxebizitza eta ibilgailua jabetzan dituztenek ordaindu beharreko zergak, ordaintzeko epe berriak finkatu ditu Udalak.\nCOVID-19ak sortutako egoera dela eta, epe administratibo guztiak bertan behera gelditu ziren joan zen martxoan. Orain, apurka-apurka epe eta baldintza berriak zehazten ari da. Besteak beste, familia gehienetan ohikoak diren bi zerga hauen epeak finkatu ditu Udalak.\nTrakzio Mekanikoen Ibilgailuen Zerga. Apirilak 6a zen ordainketarako borondatezko epemuga, baina egoera honen ondorioz, uztailaren 20tik irailaren 10a arte ordaindu ahalko dute herritarrek zerga hori.\nOndasun Higiezinen Gaineko Zerga. Hasieran maiatzaren 15etik uztailaren 1a artekoa zen aurreikusitako ordainketa epea, eta epe berri bat ezarri da orain: abuztuaren 1etik urriaren 9a artekoa.


Goierriko laginak ere bai\n24 iraila, 2019 Motzean 455\nToxicoWatch fundazio bi zientzialariak, gaur zortzi, laginak hartzen, Zaldibiako Udarnetan.\nZubietako errauste planta martxan jarri aurretik, hark sor dezakeen kutsadura modu zientifikoan kontrolatzeko laginak hartzen aritu dira Donostialdean bi aditu. Eragin eremu horretatik kanpo ere lan bera egin dute, Zaldibian.\nIrailaren 5ean jakinarazi zuen prentsaurreko bidez Zubieta Lantzen kultur elkarteak nazioarteko fundazio zientifiko bat kontratatua zutela errauste planta piztu aurretik kutsaduraren egoera zein zen neurtu eta datu propioak eduki ahal izateko. Herbereetako ToxicoWatch da fundazioa, eta haiekin batera, Eusko Jaurlaritzak akreditatutako Euskal Herriko enpresa bat aritu da zeregin berean –izenik ez da zabaldu–.\nZubietan, Usurbilen, Donostian, Añorgan, Lasarte-Orian, Hernanin, Andoainen eta Urnietan aritu ziren Abel Arkenbout toxikologoa eta Kirsten Bouman biologoa langintza horretan, joan den astean. Arrautzen, oiloen pentsuen, lur-zoruaren eta inguruko landareen laginak hartu zituzten, dioxina eta furanoak kontrolatzeko materia egokiak direla iritzita.\nBaina Beterritik Goierrira etortzeko tartea ere hartu zuten bi zientzialariek. Eragin eremu horretatik berrogei kilometro pasara dagoen herriren bateko laginak hartzea ere beharrezko jotzen zuten. Zaldibiako Udarneta etxeko oilategian eta haren inguruan hartu zituzten.\nDatuak alderatzeko lana\nLagin bilketa horren helburua datozen urteetan alderaketa lana egitea da, errauste planta martxan jarri aurreko eta ondorengo datuak erkatu ahal izateko. Goierriko laginak izateak bestelako informazioa ere emango die adituei, Donostialdekoekin konparatzeari begira. Ikerketa honen fase guztietan «gardentasuna» bermatuko duela esan du Zubieta Lantzenek, eta emaitzak eskuragarri egingo dituztela.\nZabalgarbiko (Alonsotegi, Bizkaia) erraustegiaren inguruko lurzoruetan ere laginak hartu zituzten, eta honako ohartarazpena egin zuen Arkenbout toxikologoak Berria egunkarian: «Inguruko lurzoruetan dauden kutsadura datuak ikusita, ondorioa da arazo serioak egon daitezkeela kanpoko oiloen arrautzetan».\nErrespetua eta jakin-mina »


Argindarraren kontsumoaren inguruko tailerrak izango dira hilaren 14ean eta 15ean - zarauzkohitza.eus\nArgindarraren kontsumoaren inguruko tailerrak izango dira hilaren 14ean eta 15ean\nZarauzko Hitza\t2017-12-06 10:32 gizartea\nHorien helburua da energiaren kontsumoari buruzko informazio egokia jaso eta hori murrizteko gakoak ezagutzea. Hilaren 12ra arte eman daiteke izena.\nGipuzkoako Foru Aldundiko Ingurumena eta Obra Hidraulikoen departamentuak eta Zarauzko Agenda 21eko sailak elektrizitate kontsumoaren inguruko doako tailerrak antolatu ditu, elkarlanean. Horren xedea da argindarreran kontsumoaren inguruan informazio egokia jaso eta hortik abiatuz kontsumoa murrizteko hainbat gako ezagutzea. Abenduaren 14ean eta 15ean izango dira saioak: lehenbiziko egunean, Etxezabalan 19:00etan, eta bigarren egunean, berriz, KZgunean, 14:30ean.\nTailerretan parte hartu nahi dutenek dagoeneko eman dezakete izena. Hiru bide daude horretarako: batetik, edurne@izadi21.eus helbidera mezua bidal daiteke; bestetik, 628-532303 telefonora deitu, eta azkenik, Ingurumen saileko ataria bisitatu. Abenduaren 12ra, asteartera, arte eman daiteke izena.\nGipuzkoako Foru Aldundiko Ingurumen eta Obra Hidraulikoen sailak bultzatutako Gipuzkoa Argitu programaren barruan antolatu dituzte saioak. Programa horren helburua da lurraldeko askotariko sektoreetan–etxebizitza, merkataritza eta enpresa txikiak, besteak beste– energiaren kontsumoa murriztea eta eraginkortasuna handitzea, «modu errazean».\nHorretarako, aldundiko sail horrek hainbat baliabide jarri ditu eragile ezberdinen eskura; hala nola, aurrez aurreko prestakuntza saioak, sare bidezko tutorialak eta energia azoketan eskaintzen duten aholkularitza zerbitzua, besteak beste.